toukokuu | 2013 | Älyvapaa äiti\nMikä ihme heräämisaika on kello neljä? Siis oikeasti? Eilen unta riitti sentään puoli viiteen asti mutta tämä neljä… No, kesä tulee ihan tosissaan (tai oikeastaan on jo) joten unirytmi on heittänyt ihan häränpyllyä. Ilmanko simahdin eilen kesken ohjelman jo paljon ennen kymmentä, saapa nähdä moneltako tänään kapsahdan unosille. Toisaalta, onko tuon sitten niin väliä? Kunhan lomalomalle päästään niin sittenhän voi nukkua ihan juuri silloin kun siltä tuntuu. Noin suunnilleen ainakin.\nEilinen työpäivä sujui varsin mukavissa merkeissä. Jo aamusta meitä ohjaajia lahjottiin yhden oppilaan toimesta ja muutenkin meno luokassa oli varsin mukavaa. Eväsretki sujui kertakaikkiaan loistavissa merkeissä ja IPssäkin meno oli varsin maltillista. Oli aika mielenkiintoista katsella kuinka syksyllä vielä niin pieniltä vaikuttaneet lapsoset oli muuttuneet talven ja kevään aikana isoiksi koululaisiksi.\nOhjattavankin päivä oli siis varsin rauhallinen ja hyvä, eväsretki imi loputkin mehut mitä lapsessa oli ja IPssä tämä oli kuin ihmisen mieli. Istui ja rakensi legoilla ilman pienintäkään ylimääräistä sählinkiä, välipalallakin lapsi vain istui ja söi eikä juurikaan jutustellut edes vieruskavereiden kanssa.\nTänään onkin sitten allekirjoittaneella viimeinen työpäivä, jei! Aloitan sen kahvittelulla josta siirryn suht reippaalla tahdilla touhuamaan kortin opelle valmiiksi. Päätimme luokan toisen ohjaajan kanssa lahjoa opea lukuvuoden päätteeksi skumpalla ja mansikka-amppelilla jotka työkaveri hakee, korttivastuu siirtyi näin ollen minulle. Kärttyohjaaja ei lahjukseen aio osallistua, hänellä kun oli jo ehdottaessa valmiina toimintamalli sille miten toimimme.\nTyökaveri tätä lahjusta kävi ehdottamassa ja sai aika simppelit ohjeet miten meidän pitää toimia… ”Kun hän nyt ajatteli että kun tuo on pois juhlista ja sinä taas pois perjantain niin tehdäänkin näin; hänellä on kaksi pellavapatalappua kotona joissa on leppikset ja hän antaa ne opelle, ostapa sinä se mansikka-amppeli ja tuo, joka ei ole paikalla lauantaina, voi sitten hakea sen skumppapullon”. Hmmmm…\nTyökaveri tämän ohjeistuksen ehti onneksi ensin tulla minulle kertomaan ja sovimme samantien että pah, me mitään suunnitelmaamme muuta, ostetaan kimpassa mansikat ja skumpat ja työkaveri antaa ne lauantaina juhlan jälkeen opelle. Ei minun ole mikään pakko olla näkemässä open ilmeitä lahjomistilanteessa. Kärttyohjaaja itse hyökkäsi myöhemmin opehuoneella kimppuuni tämän asian tiimoilta, onneksi saatoin siinä kohtaa todeta että juu, ei mitään, homma on sovittu jo.\nTämä on muuten yksi kärtyn mielenkiintoisista piirteistä. Hän on kova ohjeistamaan meitä siitä miten tehdään missäkin kohtaa. Jopa asiat, jotka ei liity häneen, hän mielellään ohjeistaa. Enitenhän hän on toki ohjeistanut sitä omassa luokassa tapahtuvaa toimintaa, oli kyse sitten suunnilleen mistä tahansa niin hänellä on tarkalleen antaa ohjeet. Tätäpä olemme miettineet kerran jos eräänkin luokan toisen ohjaajan kanssa että miksi.\nAika pitkään siinä meni, ennen kuin hoksasimme sen ihan perimmäisen syyn moiselle. Kärttyhän järkkää asioita mieleisikseen pitääkseen huolen siitä että ei joudu itse tekemään mitään mitä ei tahdo. Siis mitään. Liikuntatunnit tämä seukkaa open kanssa, ohikulkevien ohjaajien kanssa, siis ihan kaikkien kanssa jotka vaan osuu tämän keskustelulinjalle. Me vahdimme tenavat ja näiden aktiviteetit.\nKuvistunneilla hän touhuaa omia juttujaan, mitä nyt käy välillä motkottamassa oppilaille jos nämä ei tee hänen mielestään sellaista jälkeä kuin pitäisi. Viime viikolla hän veti kyllä pohjat yhdellä kuvistunnilla; hän kaivoi esiin open luokkaan tuomia lehtiä (lapset leikkaa niistä kuvia milloin mihinkin askarteluunsa) ja ryhtyi täyttämään sudokuja lehdistä. Hmmm…\nEilisen eväsretken hän istui tiukasti penkillä jutellen huonovointisen open kanssa, ope on koko viikon ollut jonkinasteisessa lenssussa ja ajoittain ääni on mennyt ja palannut mutta tämän viimeisen viikon hän aikoo sitkitellä porukan kanssa, ja me vahdimme tenavien touhut kahden muun ohjaajan kanssa. Siis oikeasti…\nRuokkikselle lähdettyäni tämä oli ohjeistanut luokassa tilapäisesti olevan ohjaajan käymään äkkiä omalla ruokkiksellaan, että hänkin ehtii kahville ohjattavaltani ennen sitä retkeä. Siinä kohtaa kun tilapäisohjaaja haukkoi vauhdilla eväitään opehuoneella en voinut olla enää kovaan ääneen sanomatta vaan minun oli pakko todeta, että on sillä pokkaa. Aamulla tuo ehti pitää kahvitaukoa reilun tunnin, eväsretkeltä kun palaamme istuu tämä kahvittelemassa työaikansa loppuun asti.\nKielsin ehdottomasti tilapäisohjaajaa hosumasta ja menemästä. Minä lähdin ihan tarkoituksella kymmenen minuuttia normaalia aiemmin ruokkikselle koska välkkää ennen retkeä ei pidetä ja sanoin tämän kärtyllekin lähtiessäni. Ja ihan vain siksi, että kärttykin ehtii käydä kahvilla kunhan olen ruokkikseni pitänyt, siihen kun jää väliä vielä vartti ennen kuin suuntaamme retkelle. Ja kun ei tälle edes kuulu niitä kahvitaukoja siihen kohtaan, hiivatti soikoon.\nJoka aivaten ainoan välkän kärtty on ollut kahvitauolla, joka aivaten ainoan, on muutaman kerran jopa kieltäytynyt töistä kun häntä on joku opettajista käynyt kysymässä johonkin hommaan ja vaikkas mitä ja sitten vielä tämä lukuvuoden loppuun. On todellakin pokkaa. Jousta tuo ei missään, ei tippaakaan, ja on niin utelias että heti jos ja kun juttelet jonkun toisen kanssa jotain niin tämä liimaa itsensä viereen kuuntelemaan. Siis uskomatonta.\nKärtyn vakiolause näistä lapsista on ”ei niistä mitään koskaan tuu, pahemmaks vaan menevät” ja mieluiten tämä käyttäisi kaiken ajan työmaalla jutellen milloin mistäkin muiden aikuisten kanssa. Seurustelemaanhan tuo sinne tulee, ei töitä tekemään, sen olemme todenneet moneen kertaan luokan toisen ohjaajan kanssa.\nEilen totesimme kärtyn tehneen oikeasti töitä puolentoista tunnin ajan koko päivänä. Kaiken muun ajan tämä seurusteli ja kahvitteli. Huoh. Yhteenkään tilanteeseen oppilaiden kanssa tämä ei voi puuttua sillä ”hartiat on jumissa ja lapaluita kolottaa” mutta jos joku tilanne tulee niin näkemässä tämä tahtoo kyllä olla. Ja sitä näkemäänsä tämä liioittelee kuulijoille kertoen kauhutarinoita siitä, millaisia nämä lapset ovat.\nNo, onneksi tänään on totta tosiaan viimeinen päivä työmaata tähän väliin, saa nähdä mikä tilanne on syksyllä. Suuresti toivomme, ettei kärtty olisi enää tuolloin riveissä mutta niin, nähtäväksi jää. Epäilenpä, ettei tuo ole. Sen sijaan minun siellä pitäisi olla, mutta senkin suhteen olen varovaisesti optimistinen, esimiehen muistista kun ei koskaan tiedä varmaksi sanoa pitääkö se sinne kesäkuun puolelle asti.\nVäliin käsivarsitilanne; punoitus on kadonnut, kipu koskettaessa on tallella. Hammasrivistön muotoon alkaa kauniisti muotoutua kellertävän vihertävä mustelma. Jei! Ja kärtty väitti, ettei näiltä lapsilta saa IKINÄ mitään lahjuksia (pettyi joulujuhlissa kun sai vain yhdeltä oppilaalta kynttilänjalan) joten taisi kyllä huijata! Minähän lompsin lomille sekä suklaalevyä että hammaskuviointia rikkaampana!\nTyömaalta kurvailin eilen vauhdilla tarhan kautta kotiin, nakkasin speden prinsessan seuraksi ja pyörähdin kaupalla. Komenteerasin speden, prinsessan ja junnun ruokailemaan, pilkoin kasvikset uunivuokaan, paistoin broitsut ja maustoin ne simppelisti aurajuustokuutiolla ja tuunasin junnun kanssa kimpassa salaatin.\nRuokailtuani istuin kotvan kahvikupposen ääressä kunnes päätin pyörähtää katsomassa kuinka pitkälle junnu on edennyt siivouksessaan. Ei olisi kannattanut, se toivottomuus mikä minuun iski heti kun yläkertaan pääsin. Miten voi oikeasti lapsi olla niin välinpitämätön kaikkea kohtaan?\nJoka aivaten ainoa kerta kun olen itse raivannut junnun huoneen, olen kiikuttanut sieltä jätesäkillisen roskia ja rikkoutuneita kapineita pois. Olen ihan tarkoituksellisesti laitellut huonetta siihen malliin, että jokaiselle lelulle on takuulla oma paikkansa. On loota pikku-ukkoja varten, on loota aseita, latureita jne varten. On lootat palikoille, legoille ja autoille. On hyllyt kirjoille, hyllyt dvd-levyille ja laatikko kynille, kumeille ja muille.\nOn roskiksia mihin heitellä ne karkkipaperit, mehupurnukat ja muut. Ja silti. Joka aivaten ainoa kerta on roskia pitkin legolootaa, pitkin lattioita, pitkin hyllyjä ja vaikka mitä. Joka aivaten ainoa kerta ne leikit on levinneet myös alueelle joka on ehdottoman kielletty. Olen miljoona ja sata kertaa kieltänyt sipsien, naksujen ja keksien syömisen yläkerrassa, tuhansia kertoja kieltänyt sinne juomien viemisen ja silti siellä on aina lattia täynnä murua, mutua ja mehutahroja.\nSuklaata on sulanut hyllyille, lelulaatikoihin ja leluihin. En tiennyt itkeäkö vaiko nauraa kun siellä eilen pyörähdin. Kaakaota, oletan, oli kaatunut myös sinne ei-luvalliselle alueelle eikä sitä tietenkään oltu siivottu vaan annettu kuivua. Ja junnu sentään siivoaa huoneensa JOKA viikko. Siis ihan joka viikko ja oikein imurin kanssa. Viimeviikkoinen siivous tältä jäi mutta huone oli perjantaina vielä suht kunnossa joten annoin asian olla, yllättävää kyllä että serkkutytön yökyläily sai huoneen kaaoksen maksimoitumaan.\nTämän viikonhan junnu on yökyläillyt liki kokonaan ja olen ihan omankin mukavuuteni takia antanut tämän tehdä niin. Kannattiko moinen, ei, sillä junnuhan on pyörähtänyt silti päivittäin vähän touhuamassa kotipäässäkin serkkunsa kanssa. Ja huone. Huoh. Totesin junnulle, että loman kunniaksi otan ja raivaan huoneen ja lapsi saa siirtyä ulkosaunalle nukkumaan. Ei moista possuilua vaan jaksa.\nHimppasen sieltä keräilin jo roskia ja muuta iltasella, siis puolen jätesäkillisen verran, ja verenpaineen kohotessa ja kohotessa totesin että annanpa olla jo tältä erää. Komensin tenavat iltapalalle, myös junnun joka kotiutui viimein liesuamisreissultaan, ja iltapalan jälkeen komensin junnun makuulleen. Siihen malliin tenava näet haukotteli. Ja väsynyt tuo kyllä olikin sillä tadaa! Tuo kumahti yöunille ennen iltakasia!\nTänään en kaiketi ehdi huoneeseen perehtyä, kauppareissua ja muuta vastaavaa kun pukkaa, mutta huomenna ajattelin urakoida ihan tosissani. Ja kun saan huoneen kuntoon niin siellä on takuulla PALJON vähemmän tavaraa kuin nyt, junnu kun on selvästi hamstraajavikainen ja kiikuttaa huoneeseensa mitä ihmeellisempiä kapineita milloin mistäkin.\nVaan jaa. Luulenpa, että siirryn tässä kohtaa hetkeksi touhuamaan jotain. Hiljaista. Johan tässä on tunti istuttu pulputtamassa. Se on siis moro ja viettäkää kivakiva perjantai, minä takuulla pyrin samaan!\nOn tämäkin kellonaika olla hereillä, tehokasta nukkumisaikaa kun olisi ollut vielä hyvinkin tunti. Välillä sitä unta ei vain tahdo riittää ja nyt oli taas näemmä se välillä. Toisaalta, ehtiipä kaikenlaista tosin en oikein tiedä mitä se kaikenlainen voisi tänä aamuna olla, ukko kun menee vasta iltaan ja näin ollen en raaski ryhtyä mihinkään äänekkääseen touhuun nyt aamusta.\nEilinen työpäivä oli ihan suht ok. Harmillista tosin että jälleen kerran tuli todistettua sanonta ”parempi olla sanomatta mitään” todeksi. Ohjattavalle, kuten oikein muullekaan luokalle, kun ei sovi tämä viimeisten päivien kovin vapaamuotoinen tekeminen, konflikteja syntyy herkästi ja hommat tuppaa lähtemään ajoittain hanskasta. Aamun eka tunti nyt vielä sujui, parin kanssa matikkapelin pelaaminen, mutta toka tunti oli kompastuskivi.\nLapsella kun on kovin syvään rakentunut tapa ratkoa ongelmia silloin jos hermostuu ihan tosissaan ja ihan yhtä syvään juurtunut hermostumisen aihe tuntuu olevan se jos ei saa tehdä jotain mielensä mukaan. Kehitystä kumpaisessakin on onneksi tapahtunut ja paljon, mutta edelleen on joitain tilanteita joiden suhteen lapsi ei vain osaa hillitä mieltään. Yksi on juuri tämä ns vapaamuotoisempi oleminen ja tekeminen.\nTokalla tunnilla lapsi suuttui ihan tosissaan kun ei saanut purkaa toisen oppilaan rakentamaa ukkoa. Hän kun halusi myös rakentaa sen ukon eikä matikkapalikat riittänyt mallikuvan mukaisen rakentamiseen OIKEILLA väreillä ilman osia joita oli toisen rakentamassa ukossa. Muille ohjeistettu, ja käyttöön hyvin kelvannut, muilla väreillä rakentaminen kun EI vain käynyt. Se kävi kyllä perhoskuvion rakentamiseen mutta siihen ukkoon, ei.\nÄäni kohosi kotvaksi ja yksi palikka singahti ilmassa päin luokan ovea. Minä totesin samantien, että rakentelu loppuu kokonaan lapsen osalta jos tämä heittää vielä yhdenkin palikan johonkin suuntaan ja ope oli hetkessä toteamassa lapselle saman. Yksikin karjahdus ja heitto vielä niin se on alakerta ja muutkin päivän kivat jutut saattaa jäädä toteutumatta lapsen kohdalla. Eka kiva juttuhan oli jo toteutettu, olin lapsen kanssa katsomassa kutosten pallopeliä pihassa tokan tunnin alun.\nLapsi tuijotti kiukkuisena sekä minua että opea ja viuh, sinkautti toisen palikan toiseen suuntaan. Onneksi kumpaisenkin heiton lentoradalla ei ollut ketään vaikka palikat nyt pieniä ja muovisia olikin. Huutohan siitä olisi tullut, se on selvä, jos se olisi osunut johonkin toiseen luokan tenavista.\nMinä nappasin lasta käsivarsista kiinni ja kampesin tämän seisomaan todeten, että olipa huono päätös lapselta. Ope saatteli meidät ovelle ja kertoi matkalla lapselle, että nämä on nyt niitä huonoja päätöksiä mitä teet, näillä tällaisilla päätöksillä aiheuttaa sen ettei pääse vikalle tunnille sovitulle ”retkelle” kellarikerroksen touhutilaan. Lapsi jarrutti koivillaan vastaan sen minkä ehti kun hilasin tätä pitkin käytävää rappuihin ja rappusista eriytystilaa kohti.\nOnneksi matkalla osui vastaan aisapari joka avasi eriytystilan oven niin etten joutunut sentään leikkimään käärmesnaista availlen ovea avaimilla ja pitäen lasta kiinni toisella kädellä. Eriytystilassa istutin lapsen tuoliin ja istahdin itse tämän selän taakse pitäen edelleen käsivarsista kiinni. Toimivin tapa lapsen raivonpuuskien rauhoittamiseen ja vähiten itselle vammoja tuottavin. Jutustelin rauhallisella äänellä lapsen karjuessa ja kehotin tätä rauhoittumaan, raivoamalla kun ei puusta pitkälle päästäisi.\nJa sitten se tapahtui. Tällä kertaa, harmillista kyllä, minulla ei ollutkaan päällä sitä löysää hupparia joka on aivan kertakaikkisen oiva jos lapsi yrittää purra, vaan käsivarsia myötäävä fleecehuppari. Lapsi otti ja pamautti hampaat kiinni vasempaan käsivarteeni. Pam. Ja lujaa. Voin kertoa että sattui aika messevästi. Koska edelleenkään lapsen kanssa ei toimi huutaminen, raivoaminen tai suuttuminen, totesin hyvin hyvin rauhallisella äänellä tämän hampaiden pysyessä tiukasti käsivarressani kiinni että no olipa tämä nyt sitten huono päätös, ihan mahdottoman huono päätös lapselta.\nAivan kuin aika olisi pysähtynyt hetkeksi. Lapsella oli edelleen tiukka puruote käsivarrestani kun sanoin voivoi ja lapsi jäi selvästikin miettimään epävarmuutta tuntien että mitä ihmettä hän nyt mahtoikaan tehdä. Irrotti otteensa ja alkoi itkeä. Minä jatkoin rauhallista jutustelua tämän selän takana ja kaikki se kiukku ja raivo katosi lapsesta. Tämä vain itki ja pyysi päästä lattialle, lupasi ja vannoi että oli jo ihan rauhallinen.\nMinä päästin käsivarsista irti ja annoin lapsen kontata pöydän alle makaamaan, pikaisesti kurkkasin hihan alle ja totesin ettei sentään reikiä ollut ilmestynyt vaikka nahka nyt olikin närheytynyt irti muutaman hampaan kohdalta. Ihan hiivatillisesti puremakohtaan koski mutta minkä tuolle siinä teki, jatkoin rauhallista istumista lapsen lähellä ja jutustelin hetkittäin tälle loppupäivän odotuksista käytöksen osalta. Kun ei se vain käy että luokassa paiskotaan tavaroita, eikä se vain käy että huudetaan ja raivotaan.\nLapsi itki aikansa ja könysi sitten pöydän alta esiin, pyyhki silmänsä ja me lähdimme lapsen rauhoituttua takaisin luokkaan että lapsi saisi kysyä opelta voisiko hän kuitenkin osallistua kellariretkelle. Ope lupasi mikäli lapsi osaa hillitä itsensä siihen asti ja käyttäytyä kunnolla siellä kellarissakin ja lapsi asettui rakentamaan palikoilla saatuaan opelta luvan rakenteluun. Minä ennätin viimein tutkailla käsivarteni kunnolla ja komeastihan siinä oli laskettavissa lapsen hampaat.\nLoppupäivä sujuikin sitten ilman erikoisempia konflikteja, lapsi vaikutti lähinnä pettyneen kiukkuiselta omaa itseään kohtaan ja muutaman kerran homma oli lähteä lapasesta mutta hienosti tuo sai itsensä aina rauhoittumaan kun tilanteisiin puutuin. IPssä lapsi leikki sitten yllättävän rauhallisesti ja sopuisasti muiden kanssa joten ihan ok. Jossain kohtaa tämä kävi kysymässä kerronko äidille tapahtuneesta ja varsin surullisen hahmon ritarihan tuo oli kun kerroin että niinhän se on sovittu että nämä kirjataan aina äidille tiedoksi.\nTyömaalta lähtiessäni nappasin työkaverin kyytiin ja nakkasin tämän kotiinsa, hilppasin hakemassa speden tarhalta ja olin aikeissa lähteä kaupalle hakemaan aineksia nakkipizzatestiä varten mutta ukkopa ilmoittikin että hän käy kaupalla. Tämä jos mikä on mielenkiintoinen piirre tämän naiseläjän elämässä; jos en heti töistä kotiuduttuani ryhdy touhuamaan niin johan iskee totaaliuuvahdus hetkessä. Niin kävi eilenkin.\nJotenkin jaksoin sentään ryhtyä toimeen kun ukko palaili kauppareissultaan ja testailin nakkipizzan mutta todettakoon nyt vielä kerran että vaikka maku oli mainio niin rakenne ei ollut alkuunkaan allekirjoittaneen juttu. Pöh. Loppupäivä menikin sitten lähinnä lasten parissa, ex-teini viestitteli, poikanen 18v piipahti tyttiksensä ja kaverinsa kanssa hakemassa jätesäkkejä ja prinsessa puhua kälätti. Junnu lähti ”käymään” mummun miesystävää tapaamassa ja kas, yöksihän tuo sinne jäi.\nSiinä iltasella tutkailin vielä käsivarttani, se kun oli ihan hiivatin kosketusarka purukohdasta. Jos en paremmin tietäisi niin olisin saattanut kuvitella joutuneeni punkin puremaksi, niin sievä punainen rinkula käsivartta koristi. Yön aikana rinkula on kasvanut keskiosaltaan umpeen eli nyt käsivarressa on hieman kahden euron kolikkoa isompi punainen pläntti joka on himppasen koholla muusta käsivarresta. Kipu on sentään pysynyt vakiona, ei paljon viitsi koskea etten sanoisi.\nTänään onkin sitten luvassa eväsretkeä luokan kanssa, IPtä ja normikotihommia. Huomenna otan kaikki loput ylityöni pois ja singahdan kotiin jo puoli kahden aikaan, nappaan prinsessan kyytiin ja kurvailen ostoksille ja sitä kautta noutamaan spedeä tarhasta. Illalla kiikutan sitten speden synttäreille, tutkailen kaikki vaatteet aamua varten valmiiksi ja valmistaudun henkisesti siihen ihan viimeiseen rutistukseen eli omien tenavien kevätjuhliin.\nUkko otti onneksi hoitaakseen huomisen aamupäivän kevätjuhlariennot, ensin tämä menee poikasen 18v juhlallisuuksiin amikselle, sen jälkeen tämä suuntaa poikasen 16v juhlallisuuksiin yläkoululle. Molemmat karkelot kun on sellaiseen aikaan etten mitenkään päin olisi saanut onnistumaan itselleni vapaata niihin, yksi luokkamme ohjaajista kun on menossa oman tenavansa karkeloihin samaan aikaan. No, ehkäpä jään henkiin.\nVaan jaa. Luulenpa, että ryhdyn nyt tutkailemaan miten kesyttäisin nämä kutrit tällä kertaa aloilleen. Mitään ihmeellistä touhua kun en tosiaan voi tälle aamulle aloitella, eilenhän keittelin pastaa ja siivoilin ja hinkutin sieltä täältä aamutuimaan mutta tänään. Niinpä niin. Viettäkääpä kivakiva torstai ja se on moro!\nAi kaamee! Ja sit pukkaa lomaa! Ai kaameen kaamee! Ihan karmean innoissani en ole tosin siitä, miten loma alkaa. Ensin juostaan kuin päätön kana hakemassa synttärilahjoja speden parille kaverille joiden synttäreille tämä sai kutsut. Sen perään juostaan, edelleen kuin päätön kana, etsien prinsessalle jotain käypää vaatetta kevätjuhliin. Jonka jälkeen juostaan kuin päätön kana kuskaten spedeä synttärikekkereihin ja noutaen tätä sieltä.\nKevätjuhlapäivänä juostaan, jälleen kuin päätön kana, kevätjuhliin. Jonka jälkeen tämä olisi tahtonut juosta, vaikka sitten kuin päätön kana, mökille saunomaan ja hengähtämään. Mutta jota tämä ei tee sillä tämähän juoksee kuin sunnuntaina valmistujaiskekkereihin. Eikä todellakaan juokse sieltäkään sinne mökille vaan kotiin, sillä maanantaiaamuna alkaa kivijalan remppaaminen. Jota jatkuu aina tiistainkin ajan.\nSen jälkeen saakin sitten hengähtää pari päivää jonka jälkeen pitää spedeä juoksuttaa jälleen synttäreille, niille toisille. Jonka jälkeen juostaankin kuin heikkopäät ukon siskonmiehen 30v kekkereille, siis heti seuraavana päivänä. Vaan sen jälkeen. Ah! Sen jälkeen ei juostakaan enää MIHINKÄÄN! Paitsi ehkä sinne mökille. Huh!\nNo, nämä juoksut lienee ihan jees sillä hei, eilinen työpäivä. Voi kuulkaa! Lapsi ei ollut kuin ihmisenmieli mutta ihan suht jees kuitenkin. Päivä meni siis varsin hyvin siltä osin. Ope taas. No tämähän hyökkäsi kimppuun heti aamulla kysyen MITEN SE ENSI SYKSY? Kun lapsen äitikin oli sitä jo kysellyt sillä olihan tämä kertakaikkisen karsea tilanne kun jatkosta ei ole tietoa. Lapsihan ei liiku mihinkään ilman ohjaajaa.\nSiis ei mihinkään. Ei välkille, ei ruokailuun, ei vessaan. Luokassa tämä ei ole hetkeäkään ilman ohjaajaa. Ja totuudennimissä, ilman ohjaajaa tämä ei todellakaan voi olla vielä ensi vuonnakaan, tuskin sitä seuraavanakaan. Jos senkään jälkeen. No, minähän en tiennyt. Kun en vaan tiennyt kun en ollut sitä esimiestäkään bongannut päiväkausiin kysyäkseni yhtään mitään.\nOpe haroi hiuksiaan, melkolailla samoin tein minäkin ja sovimme, että tämä kysyy esimieheltä paperiosaston etenemisestä JOS vain näkee tämän ennen minua. Minähän en näe oikeastaan ketään muuten kuin ruokkiksella. Niin ja jos ihan tarkoituksella lähden tapaamaan jotakuta mutta näitä tilanteitahan tapahtuu vain katastrofihetkillä, sillä muulloin olen tiukasti kiinni ohjattavassa.\nRuokkiksella esimies olikin sitten tiukasti asemissa, vaikutti himppasen siltä että tuo oli kenties odotellut josko ilmestyisin näkysälle. Istahti viereen ja totesi, että nythän on niin että hän laittoi kaksi määräaikaista paikkaa hakuun. Että josko sitten täyttelisin hakemuksen ja lähettäisin sen suoraan hänelle. Niinkuin ikäänkuin asap. Ahas. Että kun onhan se niin, että sinua ei nyt päästetä käsistä kun on kiinni saatu.\nNiin. Tämä on siis työsopparin kirjoittamista vaille selvää pässinlihaa, jos näin voi sanoa, minä tulen jatkamaan syksyllä samassa hommassa samalla koululla. Pieniä plussaetuuksia tässä tosin saan samalla eli työsoppari alkaa jo elokuun eka ja loppuu kesäkuun vika eli ei hassumpaa, ei lainkaan hassumpaa!\nSamalla siinä vaihdettiin sananen jos toinenkin ohjattavan tämän hetkisestä olotilasta ja siitä, miten homma syksyllä jatkuu. Ilmanko loppupäivä menikin varsin lupsakkaissa merkeissä, IPssä kirjailin pikaisesti työhakemuksen ja lähetin esimiehen sähköpostiin saaden samantien kuittauksen siitä, että hakemus tuli kuin tulikin perille.\nTyömaalta päästyäni kurvailin tarhalle, kotona evästin tenavat ja evästelin pikana itsekin ja tadaa, suoritin erinäisen määrän kotiaskareita tyyliin imurointi, järkkäily, tiskikone jne. Illalla kaaduin jokseenkin uuvahtaneena petiin jo puoli kympiltä ja todettakoon, että umpiunessa taisin olla hyvinkin jo ennen kymppiä. Ilmanko olo oli jokseenkin ylienerginen kun viiden jälkeen sängystä itseni pystyyn hilasin.\nKoska käyttelin eilen aamulla aikaani mm pyykkiosaston kuosittamiseen niin luulenpa, että tänä aamuna touhuan kattilallisen pastaa ennen työmaalle siirtymistä. Poikanen 16v näet otti ja söi loput pastat iltasella kyliltä palattuaan. Johan on. Sheivatakin ajattelin sillä tänään on selvääkin selvemmin capri-päivä.\nKenties touhuan muutenkin jotain omalle habitukselleni, päässäni kun muhii aikamoinen hiuskatastrofi. Tiedättekö kuinka välillä ihmiseltä saattaa lähteä tupoittain hiuksia? Minultahan niitä lähti muutaman vuoden ajan niin että hiukset oheni ihan mielettömän paljon, syylliseksi moiseen povaan raskauksia ja niiden kuluttamia ravinnevarantoja.\nNo, nyt suunta on sitten toinen. Uutta hiusta on pukannut kohta vuoden ajan ja arvatkaapa vaan, minkä mittaisia ne uudet hiukset on. Osa on lyhyempää, osa hieman pidempää mutta mikään niistä ei todellakaan ole vielä sitä mittaa että ulottuisi ponnarille. Ja minähän pidän vallan hiuksiani kiinni. Että näin. Tällä kertaa. Taidan siis hetkeksi syventyä, jälleen kerran, tähän hiuskatastrofiin. Josko ne jollain saisin jälleen kesytettyä aloilleen.\nSe on siis moro ja viettäkää kivakiva keskiviikko!\nIhmeellisiä asioita sitä huomaakin, kun riittävän pitkään vinguttelee samoja sointuja. Tämä viikonloppu on mennyt tiukasti HIMin parissa. HIMhän on musiikkia jonka laitan soimaan silloin kun on mahdottoman hyvä olo, silloin kun on mahdottoman paha olo ja silloin kun tahdon levätä. Harvoin, jos koskaan, nukun niin sikeästi ja hyvin kuin nukun silloin kun laitan HIMin soimaan kännykän musiikkitiedostoista tyynyn alle nukkumaan mennessäni.\nMoista lajia tosin harjoitan harvoin, minusta kun ihmisen ei kuulu nukahtaa minkään äänen saattelemana. Ei edes HIMin. Tänä viikonloppuna, pappaa murehtiessani… todettuani ihan yhtäkkiä että kohta se on tuokin metsäpolku kasvanut umpeen kun lapset ei enää sitä kautta juokse kunhan kasvavat viimeisetkin isoiksi… ja huomattuani, että niitä todella tärkeitä esineitä ei ole kuin muutama hoksasin mistä HIMissä on kyse minun kohdallani.\nMinulle HIM on turvamusiikkia. Kun kaikki katoaa, hajoaa tai menee vikaan, HIM on siinä. Kun pelottaa, kun en osaa elää keskenäni, HIM on siinä. Kun sydän on ratketa ilosta on HIM siinä. Kun olen hukkumaisillani ikävään tai epätoivoon on HIM siinä. Kun jännittää ja pelottaa niin edelleen HIM on siinä.\nHIM kantoi minut yli pahojen vuosien, HIM soi korvissa kun hain opiskelemaan, HIMiä kuuntelin ennen työhaastattelua. HIM on tehnyt elämästäni tasaisempaa ja suoraan sanottuna, helpompaa. Tulisinko toimeen ilman HIMiä? Takuulla. Maailma on täynnä ihanan kaunista musiikkia ja varmasti sekin kaikki musiikki olisi mukana. Mutta turvaksi asti… Joksikin, joka saisi pahankin olon pois… En usko.\nMinä uskon Jumalaan, Isään kaikkivaltiaaseen ja minä uskon HIMiin. Ei HIM ole minulle uskonto ja silti, jollain tavalla HIM on minulle uskonto.\nTou 25 2013\nEi oo kivvaa!\nNo, työpäivä meni sentään varsin positiivisissa merkeissä vaikka mopo välillä tahtoikin keulia. Ei silti mitään ihmeellistä, puhe, syli ja kosketukset toimi vallan hyvin. Mutta niin. Tässä on nyt muutama päivä painittu mitä erinäisempien vähemmän kivojen juttujen parissa, prinsessan hengenahdistuskohtaukset ja ex-appiukon yhtäkkinen sairaalaan joutuminen on tehnyt viikosta vähemmän kivan.\nKeskiviikkona tilanteen nollasi hyväkseen prinsessa jonka kiikutin pikana ensiapuun. Sitä ennen, jo aamutuimaan, kuulin poikaselta 18v että pappa oli muuttunut pari viikkoa aiemmin keltaiseksi tuosta vaan. Ollut kovin kovin kivulias ja viimein tiistai-iltana luovuttanut ja suostunut lääkäriin. Lääkäristä matka taittui ambulanssin kyydillä yliopistolliseen sairaalaan jossa pappa sai runsain mitoin kipulääkkeitä sillä kipu mahaseudulla oli ollut aika mahdoton.\nKuten sanoin, onneksi prinsessa nappasi huomion hengitysongelmillaan. Toki ohjattavakin piti huolen siitä, ettei paljon ehtinyt ajatella mitään muuta kuin oleellisia asioita eli prinsessaa ja omaa työtään. Torstaina, heti aamutuimaan, poikanen soitti ja kertoi papalta löytyneen sappikivien jotka oletusarvoisesti oli syynä mahdottomiin mahakipuihin, väsymykseen ja keltaisuuteen. Huokaisin helpotuksesta.\nEx-appivanhemmathan on pitkälti se syy, miksi venytin eroa eksästä. Kaikkien näiden isompien rippijuhlissa ex-appivanhempien, isompien isovanhempien, panos on ollut mahdottoman tärkeä. Harva asia on tuntunut yhtä hyvältä kuin ex-anopin ja ex-appiukon rutistukset rippipäivinä. Minulle ex-anoppi on edelleen se ainoa oikea anoppi. Ex-appi ainoa oikea appi. Tai melkein, se oikea appiukkohan on… en osaa selittää tätä.\nKun ex-anopin äiti, iso-mummu, kuoli, minut kutsuttiin hautajaisiin. 13 vuotta avioeron jälkeen. Kertonee paljon siitä, kuinka lujasti me olemme sidoksissa. Kun minä en tiedä mitä keittiössä teen soitan ex-anopille. Kun poikanen sotkee asioitaan, voin aina puhua ex-anopin kanssa ja tiedän että puhumme samaa kieltä ja olemme samalla kartalla.\nTärkeitä, niin julmetun tärkeitä ihmisiä vaikka emme pahemmin tapaakaan. Ja niin. Isompien pappa, ex-appi joutui sairaalaan. Keltaisena, ihan julmetun keltaisena. Samantien mieleen tuli oma isä joka oli kirkuvan keltainen yhdessä kohtaa elämäänsä. Maksa sanoi sopparin irti, kiitos älyttömän viinanjuonnin.\nEx-appi ei toki kuppiin sylje mutta ei tuo juokaan kuten isä joi. En voinut ymmärtää väriä. Ei appiukon maksa sano POKS kuten isän, ei tämä ole tuhonnut sitä juomalla. Torstaina syy siis selvisi, sappikivet oli tukkineet väylät ja että olin helpottunut. Eilinen työpäivä sujui siis varsin jees, ei valittamista, ja prinsessakin oli päivän kotona joten henkeä ei ahdistanut ja kaikki sujui kuin rasvattu.\nKunnes tulin työmaalta kotiin. Pari tuntia ja poikanen 18v soitti. Sappikiviä oli yritetty murskata tähystyksellä mutta eipä nuo murskautuneet. Toimenpiteen yhteydessä, jälkeen tai ennen, mistä minä tiedän, oli herännyt epäilys siitä että papalla onkin syöpä vatsanpeitteiden alueella.\nMiten kuvaisin tilaa joka illan valtasi. En vain saanut ajatuksiani irti papasta. En ex-anopista. En siitä, miltä mummista tuntuu tässä ja nyt. Lopulta soitin eksälle ja kysyin tarkemmin tilanteesta sillä oikeasti, ex-teinin suhtautuminen ei takuulla ole kevyttä kauraa näihin uutisiin. Eihän sitä ole minunkaan suhtautumiseni. Kauhuissani olen ennemminkin vaikkakin nielen kauhun isompien näkymättömiin.\nEnsi viikolla selviää paljon asioita, pappa oli onneksi päässyt kotiin ja tutkimukset jatkuu tiistaina. Hirvittää silti. Hirvittää kovin.\nKirjoittanut Seidi • Kategoriassa Ihmettelyä, Lapsista, Sairastelua\nOlipa siinä sitten taas\nMenoa ja meininkiä, etten sanoisi. Kun koskaan ei aamulla tiedä, mitä päivä tuo tullessaan ja eilen sitä yllätysmomenttia oli tarjolla runsaissa määrin. Ohjattava oli ekan tunnin kuin ihmisen mieli mutta sitten lähti lapasesta. Matikan tunnilla rähistiin, äristiin ja muristiin. Kiukuttiin. Makoiltiin lattialla. Lopputunnista siirryimme kotvaksi eriytystilaan lapsen omasta toiveesta ja hyvä niin, tämä sai kuin saikin tehtyä tehtävänsä siellä.\nSe kiukuttelu taas. Lapsi ei kertakaikkiaan kestä epäonnistumisia. Harmillista kyllä, tämä oli laskenut kahdeksasta laskusta kuusi väärin ihan simppelin huomiointivirheen takia, ts oli yliviivannut jokaisesta yhden pallon liikaa kuvasta. Korjauskehotus oli ihan liikaa, siitähän se homma sitten lapasesta lähtikin.\nKolmas tunti sujui ihan jees, ei valittamista. Ruokavälkällä jouduin muutaman kerran ojentamaan ja lopulta ilmoittamaan, ettei seuraavana päivänä, siis tänään, ole ulkovälkkäoikeutta koska homma ei nyt vain ota toimiakseen. Kiukuttihan moinen. Heti luokkaan päästyämme lapsi antoi kiukun näkyä vaeltelemalla ja muita tökkimällä. Minä kiikutin lapsen takaisin omalle paikalleen.\nJa siinähän se meininki sitten tosissaan alkoikin. Ei suinkaan ohjattavan järjestämänä vaan puhelimeen tuli viesti. Prinsessa on terkalla, meinasi pyörtyä, isä tulee hakemaan -kirjoitti ytimekkäästi ex-työkaveri prinsessan koululta. Minä käytävän puolelle ja soittamaan työkaverille ja jep jep, kaksissa naisin olivat taluttaneet prinsessan terkalle kun lapsi ei ollut tahtonut saada henkeä ja jalat oli olleet lähdössä alta.\nSoitto ukolle, ei ehdi juuri nyt, soittaa kun on saanut prinsessan kyytiin. Takaisin luokkaan jossa ohjattava istui toisen ohjaajan kanssa touhuamassa värityskuvaa. Pikainen tilannekartoitus kollegalle ja tadaa, uudelleen käytävään kun puhelin tärisi taskussa. Jep jep, tollanen se on, henkihaukka. Pitäs viedä ensiapuun mutta hän lähtee ihan kohta töihin, ei hän ehdi. Osannut oikein sanoakaan mitään.\nPaluu luokkaan, pikainen päivitys kollegalle, yhtä pikainen opelle ja ovesta ulos. Esimiehelle pikainen vinkkaus ja kohti kotia. Kotona minua odotti raskaasti hengittävä kalpea prinsessa. Komensin tytön autoon ja eikun ensiapuun. Prinsessa ohjattiin suoraan tarkkailupaikalle, hetken kuluttua hoitaja kirjasi tietoja eikä aikaakaan kun lääkärikin ehti kuulostelemaan keuhkot ja jutustamaan.\nPEF-puhallukset (280-320 arvot), avaavaa spiralla ja lisää lepoa. Reilu pari tuntia siellä meni, ensiavussa. Puhallusarvot nousi 350-tasolle lääkkeen jälkeen ja lääkäri kirjoitti reseptin avattavalle mukaan. Että sellainen ”työpäivä” sitten. Nakkasin selvästi parempivointisen prinsessan kotiin, kurvasin tarhalle noutamaan speden ja tadaa, touhasin pikana uunikasvikset uuniin itselleni.\nTenavat söi hyvällä halulla ukon tekemää jauhelihaperunavuokaa, minä einehdin oman ateriani (aurabroitsua uunikasvisten kyljessä) ja join kupposen kahvia. Tämän jälkeen komensin junnun kyytiin ja suuntasimme lähikaupunkiin specsaversille uusimaan tamppeja junnun silmälaseihin. Pyörähdys apteekissa samalla reissulla ja kotona olimme himpan ennen kuutta.\nLisää kahvia koneeseen, pyykkien viikkailua kaappeihin ja kas, innostuinpa siinä samalla siivoamaan oman vaatekaappini. Nyt olisi taas UFFille pussillinen vaatetta, saapa nähdä missä kohtaa saan aikaiseksi ja vien pussukan sinne. Koska rytmi touhussa oli niin loistava niin otinpa siinä samalla ja kiikutin kuistilta sinne jääneet villasukat ja kaulahuivitkin uudelle paikalleen.\nKasilta nakkasin speden nukkumaan, komensin isommat iltapalalle ja lössähdin itse poliisien seuraan. Ysiltä komensin lauman makuulleen, vartin yli ysi hiippasin itsekin makuuasentoon ja kas, greyn anatomia jäi kyllä näkemättä. Yöllä heräilinkin sitten taas ihan omituisiin aikoihin, puoli kahdelta luulin aamun tulleen. Onneksi sain tihrustettua kelloradiosta ajan ja pakotin itseni uudelleen uneen.\nNeljältä köllöttelin hereillä aikani ja manailin kelloa, onneksi simahdin vielä uudemman kerran unille ja heräsin vasta kun ukon kello alkoi soida himpan ennen viittä. Nyt pidän peukkuja, pitäkää tekin, että tänään ja huomenna prinsessa PYSTYY olemaan koulussa pökkimättä. Avaava on taskussa tiukasti ja olen ohjeistanut lapsen ottamaan ihan suosilla siitä ennen sitä yhdentoista välkkää joka nyt on tuntunut olevan se kompastuskivi, nämä kaikki neljä keskenpäivää kotiutumistahan on ajoittunut heti yhdentoista välkän jälkeen tapahtuneiksi.\nSamalla ohjeistin prinsessaa muutenkin avaavan käytössä, ennemmin käyttää sitten ”liikaa” kuin liian vähän, ainoa haittavaikutus kun on se sydämen tykyttely. Että on tämä sitten mainioa menoa, sanoisin mä. Kertakaikkisen mainioa. No, josko tänään saisi työmaalla oltua ihan normipäivän, toivottavasti ainakin.\nVaan jaa. Taidanpa siirtyä kuosittamaan kutrejani työmaamoodiin vaikka sinne nyt ei mikään kiire vielä olekaan. Se on siis moro ja viettäkää kivakiva torstai!


Paidat - Runsas valikoima paitoja ulkoiluun, liikuntaan ja vapaa-aikaan - Partioaitta\nPaidat Showing 45 of 235\nSuodata & Lajittele Valikko Koko S (274)\nTuotemerkki Salomon (4)\nSukupuoli Naiset (161)\nVihreämpi valinta Ei (358)\nAktiviteetti Metsästys (9)\nVäri Musta (54)\nSuodata Lajittele: paras osuma\nParas osuma Nimi Hinta Tuotemerkki Uutuus Vaatteet\nVihreämpi valinta -vaatteet Takit Talvitakit Untuvatakit Ulkoilutakit Parkatakit Kevytuntuvatakit Vedenpitävät kuoritakit Softshell-takit Tuulenpitävät takit Urheilutakit Sadetakit Liivit Eristämättömät liivit Eristetyt liivit Housut Ulkoiluhousut Vedenpitävät kuorihousut Softshell-housut Tuulenpitävät housut Urheiluhousut Talvihousut Sadehousut Shortsit ja caprit Alusasut Aluspaidat Alushousut Kerrastot Asusteet Pipot Sormikkaat Lasketteluhanskat Talvihatut Huivit ja kaulurit Rukkaset Kesähatut Vyöt ja olkaimet Paidat Fleece-paidat Kauluspaidat Villapaidat ja neuleet Hupparit T-paidat Topit Sukat Vaellussukat Sukat arkikäyttöön Hameet ja mekot Hameet Mekot Metsästysvaatteet Metsästystakit ja -housut Metsästysvaatteet ja asusteet Vaatteiden hoito Kyllästeet ja hoitoaineet Lasten vaatteet Takit Paidat Housut Sukat Asusteet Fjällräven Keb Trousers Näytetään 16 / 379 Lajitteluperuste\nParas osuma Nimi Hinta Tuotemerkki Uutuus Pikakatselu\n59,90 € Maksu erissä alkaen 9,00 € / kk Klarnalla\nYhteensä 3 väriä Naisten t-paita merinovillasekoitteesta urheiluun tai vapaa-aikaan.\nM BASE TEE 175\nYhteensä 3 väriä Miesten t-paita merinovillasekoitteesta.\n49,90 € Maksu erissä alkaen 9,00 € / kk Klarnalla\nYhteensä 6 väriä Katso kaikki värit\nHuippumukava ja todella kevyt naisten merinovillatoppi! Toppi on valmistettu todella kevyestä 150 gm merinokankaasta, jossa on hitunen elastaania hyvän istuvuuden takaamiseksi.\nTRYSIL HOODED JACKET W\n55,96 € 69,95 € Maksu erissä alkaen 9,00 € / kk Klarnalla\nYhteensä 2 väriä Naisten pehmeä fleehuppari kahdella vetoketjullisella etutaskulla.\nTRYSIL HOODED JACKET M\nYhteensä 2 väriä Miesten pehmeä fleehuppari kahdella taskulla.\n109,00 € Maksu erissä alkaen 11,00 € / kk Klarnalla\nLisätiedot Norjalaistyylinen miesten neulottu fleecepaita.\n39,90 € 69,95 € Maksu erissä alkaen 9,00 € / kk Klarnalla\nYhteensä 2 väriä Miesten fleecetakki kevyestä ja pehmeästä materiaalista. Paita sopii niin arkisiin askareisiin kuin matkalle mukaan pakattavaksi.\n89,00 € Maksu erissä alkaen 9,00 € / kk Klarnalla\nYhteensä 3 väriä Lämmin ja hyvin istuva Power Stretch -paita.\n59,92 € 74,90 € Maksu erissä alkaen 9,00 € / kk Klarnalla\nYhteensä 2 väriä Alkaen 52,43 € Yksinkertainen mutta monikäyttöinen mikrofleecesta tehty naisten takki, joka sopii hyvin kerrospukeutumiseen. Mikrofleecen lämpö-painosuhde on ihanteellinen, hengittävyys erinomainen ja kosteudensiirtokyky loistava.\nÖVIK SHIRT SS W.\nLyhythihainen kesäpaita viileää luomupuuvillapopliinia, normaali malli. Kaksi rintataskua ja piilonapitus kauluksessa.\nYhteensä 2 väriä Yksinkertainen mutta monikäyttöinen mikrofleecesta tehty takki, joka sopii hyvin kerrospukeutumiseen. Mikrofleecen lämpö-painosuhde on ihanteellinen, hengittävyys erinomainen ja kosteudensiirtokyky loistava.


Sarjakuvaa / JOKIgraphic\nProjekteja tältä saralta löytyy vaikka muille jakaa. Toivottavasti kohta ihan julkaisuksi asti. Se joka aikoinaan keksi että voi näin näppärästi yhdistää kuvan ja tarinan oli nero!\nProjektieni lisäksi olen avoin myös tilaustöille.\nJoten jos siis kaipaat sarjakuvaa piristämään julkaisuasi tai omaksi iloksesi omasta tarinastasi piirrettynä, ota yhteyttä!\nMetsä sarjakuvan luonnos\nKadonneiden Karnevaali sarjakuva


Joulupukki saapuu Lättähatulla! | Akaan kaupunki\nJoulupukki saapuu Lättähatulla!\nJoulupukki saapuu tällä kertaa kaupunkiin aidolla Lättähatulla! Haapamäen Museoveturiyhdistys ry ja Veturimuseo yhteistyössä toteuttavat joulupukin junan Toijala-Valkeakoski-radalla lauantaina 23.11.2019. Pukin ajopelinä on nostalginen Lättähattu eli Dm7-kiskoautojuna.\nPukki ajaa kaksi edestakaista vuoroa Toijalasta Valkeakoskelle ja takaisin pysähtyen mennen tullen Ilolan maatilamatkailun seisakkeella Metsäkansassa.\nEnsimmäinen junavuoro lähtee Toijalan rautatieasemalta klo 9.50, pysähtyy Ilolassa ja jatkaa sieltä klo 10.48 ja saapuu Valkeakosken rautatieasemalle klo 11.05. Paluumatkalle se lähtee Valkeakosken asemalta klo 11.30, pysähtyy Ilolassa 11.53 ja saapuu Toijalan asemalle klo 12.15.\nToinen junavuoro lähtee Toijalan rautatieasemalta klo 13.20, pysähtyy Ilolassa ja jatkaa sieltä klo 14.30 ja saapuu Valkeakosken rautatieasemalle klo 14.47. Paluumatkalle se lähtee Valkeakosken asemalta klo 15.25, pysähtyy Ilolassa 15.48 ja saapuu Toijalan asemalle klo 16.20.\n- Toijala–Valkeakoski–Toijala/Valkeakoski–Toijala–Valkeakoski aikuiset 15 €, lapset 10 €, perhe 40 € (meno-paluu), yhdensuuntaiset menoliput aikuinen 10 € / lapset 5 € / perhe 25 €\n- Ilola–Valkeakoski–Ilola tai Ilola–Toijala–Ilola aikuinen 10 € / lapset 5 € / perhe 25 €, yhdensuuntaiset menoliput aikuinen 5 € / lapset 5 € / perhe 15 €\n- Lapset = 4–16-vuotiaat\n- Perhe = kaksi aikuista ja yhdessä taloudessa asuvat lapset\n- Pyydämme mahdollisuuksien mukaan varaamaan tasarahan lipunmyynnin nopeuttamiseksi\n- Yhdistyksen jäsenkortilla -5 € omasta ja yhden seuralaisen matkalipusta\nValkeakoski 11.05 (saapumisaika)\nToijala 12.15 (saapumisaika)\nValkeakoski 14.47 (saapumisaika)\nToijala 16.20 (saapumisaika)\nJärj. Haapamäen museoveturiyhdistys ry


Lämmöntalteenottolaitoksen esisuunnittelu | Rejlers Finland\nEtusivuProjektitTeollisuusLämmöntalteenottolaitoksen esisuunnitteluTulosta sivu\nNivos Energia Oy:n (ent. Mäntsälän Sähkö Oy) esisuunnitteluprojekti sisälsi datakeskuksen lämmöntalteenoton ARK-, RAK-, prosessi-, putkisto-, tehdas-, LVI-, sähkö- ja automaation esisuunnittelun, määritykset ja mitoituksen.\nUuden lämmöntalteenottolaitoksen teho on 8 MW. Lämpöä otetaan talteen datakeskuksen jäähdytysvedestä. Talteenoton jälkeen lämmitetty vesi priimataan ja siirretään Mäntsälän Sähkön kaukolämpöverkkoon. Laitosta hyödynnetään vähentämään maakaasun käyttöä.\nKerätyn hukkalämmön ansiosta kaukolämmön hiilidioksidipäästöt vähenevät jopa 40 prosenttia. Tämä on merkittävä saavutus, sillä kaukolämmön osalta se vastaa EU:n vuoden 2030 asettamaa tavoitetta päästövähennyksistä. Lämmön kierrättäminen säästää luontoa ja pitkällä aikavälillä parantaa myös kaukolämmön kilpailukykyä, sillä nyt kaukolämmön käyttämästä maakaasusta 50 % voidaan korvata kierrätetyllä lämmöllä.\nrakennus- ja ympäristöluvan konsultointi\narkkitehti-, rakenne- ja maarakennussuunnittelu\nurakkatarjouspyyntöaineiston teknisen osuuden laatiminen\nteräsrakennepiirustusten ja- asiakirjojen laatiminen rakentamista varten\nlaitteistojen mitoittaminen ja toimittajakyselyt\n3D-putkisto-, LVI- ja laiteosuuden esisuunnittelu\nsähkö- ja automaatiomäärittelyt\nNivos Energia Oy on sähköyhtiö, joka tuottaa sähkö- ja lämmitysratkaisuja kymmenen kunnan alueella. Suurimmat kunnista ovat Mäntsälä ja Kärkölä.\nRejlersin osaamista lämpölaitossuunnittelussa


Vapaa-aikatutkimus on kyselytutkimus, jossa selvitetään väestön vapaa-ajan harrastuksia ja yhteiskunnallista osallistumista, niiden kehitystä ja eri väestöryhmien osallistumista. Tutkimuksella saadaan lisäksi tietoa mm. työn ja vapaa-ajan suhteesta, sosiaalisista suhteista ja eri elämänpiirien tärkeydestä. Vapaa-aikatutkimus on tehty vuosina 1977, 1981, 1991 ja 2002.\nVapaa-aikatutkimuksen tiedot kerätään itsetäytettävällä verkko- ja postikyselylomakkeella sekä käyntihaastatteluilla. Tiedonkeruu tapahtuu syyskuusta 2017 tammikuulle 2018.\nTutkimukseen on poimittu satunnaisotannalla Suomessa asuvasta 10 vuotta täyttäneestä väestöstä 15000 henkilöä. Tiedot on saatu Tilastokeskuksen Suomen väestöä koskevasta tietokannasta.\nTietojen antaminen vapaa-aikatutkimukseen on vapaaehtoista. Vastaaminen on kuitenkin ensiarvoisen tärkeää, jotta tutkimus antaisi mahdollisimman luotettavan kuvan väestön arjen muutoksista.\nTutkimuksen avulla saadaan puolueetonta tietoa siitä, miten ihmiset arkensa kokevat ja vapaa-aikaansa viettävät. Tätä tietoa tarvitaan päätöksenteon ja yhteiskunnallisen keskustelun pohjaksi. Tuloksia käyttävät tutkijat, tiedotusvälineet, päättäjät, yritykset ja yhteisöt sekä yksittäiset kansalaiset.\nTiedonkeruu on aikaisemmin toteutettu käyntihaastatteluina. Vuonna 2017 tutkimus toteutetaan ensimmäistä kertaa yhdistelmätiedonkeruuna: 15-74-vuotiaat vastaavat joko verkko- tai postikyselylomakkeella, 10-14-vuotiaille sekä 75 vuotta täyttäneille tehdään käyntihaastattelu.


Stone Xocoveza, tölkkiversio - Blogivirta.fi\n» Lue blogi... Julkaistu: 11.11.2017 19:51 · Päivitetty: 11.11.2017 23:40\nKajaanin Alkosta ei uutuus-IPOja löytynyt, joten siirryin hieman vastentahtoisesti jouluoluthyllylle. Arvasin mitä näistä nyt tulee vastaan, mutta kerranhan se vain kirpaisee. Xocoveza on talvimaustettu mokkastout, jeejee. Stonen Berliini-panimokin on laadukkaassa maineessa, joten kuinka hirveä se voisi olla ... 8,1%, musta olut, beigeä vaahtoa. Tuoksu lähinnä makean karamellinen, ei esim. kardemummaa. Maku on pehmeän matalahiilihappoinen, täyteläinen, makea, karamellinen, voimakkaasti mausteinen. Tölkin pitkästä tuoteselosteesta erottuu kahvi, kaakao, chili, kaneli, vanilja ja muskottipähkinä. No niin, ei siis inkivääriä ja neilikkaa, joista saan yleensä primitiivisen hylkimisreaktion. Vaniljan makeus tässä on hallitsevana, pieninä annoksina makean jälkiruuan kanssa voisi toimia, mutta kokonaisen pikkutölkin kanssa oli kyllä työlästä vääntöä. Ostovaiheessa yritin tarkistaa, olenko juonut tätä ennen. Tein kai jonkin näppäilyvirheen, koska en sitä blogista löytänyt. Hanaversio on siis tullut kuitenkin jo kokeiltua, se tuntui suklaisemmalta. Ostopaikka Kajaani, Citymarketin Alko.\nAvainsanat: olut vanilja vaahto uutuus täyteläinen tässä tuoksu tuntua tarkistaa stone pehmeä ostopaikka neilikka musta mitä mausteinen maku makeus makea kardemumma karamelli kaneli kajaani kahvi kaakao inkivääri citymarket chili blogi berliini annos alko


130 vuotta koulutaivalta itäisessä Porvoossa – Ilolan koulu ja Sannäs skola käsi kädessä opintiellä\nIlolan koulun oppilaat Vilma Lehtonen (vas.), Ada Ranne ja Armas Koivuneva ovat tyytyväisiä myös koulupihan laajennuksesta. – Jos liikuntatunnilla on tosi kylmä leikimme sisällä esimerkiksi piilosta. Muuten teemme ulkoleikkejä, luistelemme ja käymme hiihtämässä, he kertovat. Kuvassa taustalla 3. ja 4. luokan opettaja Petri Karsikas.\nPORVOO, ILOLA–SANNAINEN Porvoon Ilolassa ja Sannaisissa opitaan ja työskennellään nyt upouusissa kouluissa. Ilolassa on 52 oppilasta ja Sannaisissa 89 oppilasta.\nPorvoon Ilolan ja Sannaisten kouluissa iloitaan uusista tiloista. Ruotsinkielisessä Sannäs skolassa koulua on käyty uudistiloissa nyt reilu viikon päivät.\nIlolan suomenkielinen koulu pääsi puolestaan muuttamaan uuteen kouluun heti syysloman jälkeen viime lokakuun lopulla.\nMolemmissa kylissä käytiin taistelua kyläkoulujen säilymisen puolesta. Historiakirjat kertovat, että koulua on käyty molemmissa kylissä käsi kädessä: sekä Ilolan että Sannaisten kylissä on ollut koulu jo vuodesta 1892 saakka.\nIlolalaista kulttuuria koulun sisätiloihin\nIlolan koulun rehtori Matti Arola Ilolan koulusta kertoo, että vanhan rivitalon paikalle kohonnut uusi koulurakennus valmistui aikataulussaan. Koulun henkilökunta pääsi vaikuttamaan suunnitteluun.\n– Pieniä sisustuksellisia juttuja, kuten tauluja seiniltä, vielä puuttuu.\nLuokkatilojen sisäikkunat tulevat myös saamaan maisemateippaukset.\n– Teippauksiin tulee kuvia Postimäen rakennuksista. Näin pyrimme tuomaan paikallista kulttuuria kouluun, toista lukuvuottaan Ilolassa työskentelevä Arola sanoo.\nKoulurakennukseen tulvii valoa isoista ikkunoista, mikä tuo avaruuden tuntua. Kiinteistössä on kolme luokkahuonetta yhdysluokille ja erillinen opettajanhuone.\n– Luokkahuoneiden lisäksi meillä monitoimitila, jota käytetään kiertävien terveydenhoitajan, psykologin, kuraattorin ja erityisopettajan vastaanoton lisäksi ryhmätyötilana, Arola jatkaa.\nKoulussa ei ole lainkaan sisäliikuntatilaa.\n– Lapset ovat tottuneet, että ulkona liikutaan, Arola sanoo.\nKoulupiha kunnostetaan ensi kesänä.\n– Kaikki liikuntalaitteet uusitaan ja koulun urheilukenttä kunnostetaan.\nIlolan uusi koulu rakennettiin vanhan rivitalon paikalle. Rakennus on tehty valmiiksi sisätiloissa ja tuotu paikalle elementteinä.\nVanha koulu peruskorjattiin samalla\nUudisrakennuksen lisäksi vanha, vuonna 1892 valmistunut punainen koulu peruskorjattiin.\n– Siinä toimii art house -tyylisesti yhdistetty kuvataiteen ja tekstiilityön luokka sekä teknisen työn luokka. Myös englanninopetus toimii tiloissa, Matti Arola kertoo.\nIlolan koulussa on tällä hetkellä 52 oppilasta ensimmäisestä kuudenteen vuosiluokkaan sekä kolme opettajaa, koulunkäyntiohjaaja ja keittäjä–siivooja. Koululla on yhteinen talonmies–vahtimestari Sannäs skolan kanssa.\n– Oppilasmäärä on laskenut vähän ja se saattaa pienentyä tulevina vuosina. Ihmisillä on halukkuutta selvästi muuttaa alueelle, ja uusi koulutalo osaltaan lisää vetovoimaa, Arola sanoo.\nHänen mukaan uusi koulurakennus on kylän kannalta tärkeä ja yhdistävä asia.\n– Meillä on aktiivinen vanhempainyhdistys, joka pääsee käyttämään koulun tiloja ja suunnittelemaan toimintaa.\n"Tää on vaan niin kiva"\nIlolan koulun oppilaat Vilma Lehtonen (3. luokka), Ada Ranne (4. luokka) ja Armas Koivuneva (3. luokka) ovat tyytyväisiä uudesta koulusta.\n– Tämä tuntuu isolta ja täällä on hyvä työskennellä. Tää on vaan niin kiva, Ada sanoo.\n– Vanhassa koulussa aloimme koronan takia käyttää pahvilautasia ja jouduimme hakemaan itse ruuat ykkös-kakkosluokasta. Nyt on myös puhtaat pöydät, kun vanhat oli ihan sutattuja, Vilma toteaa.\n– On tämä kiva, kun tämä on niin iso ja nyt on ruokala, Armas tuumaa.\nSannaisissa työskennellään tiimeissä\nNaapurikylässä Sannaisissa jokaisella luokka-asteella on oma luokkahuone. Koulussa on tällä hetkellä 89 ja ensi lukuvuonna 96 oppilasta.\n– Ykköset ja kakkoset, kolmoset ja neloset sekä viitoset ja kuutoset työskentelevät tiimeinä. Jokaisen tiimin yhteydessä on ainakin yksi eriytymistila pienryhmätyöskentelyä varten, vararehtori Minna Ståhls kertoo.\nKoulun sydän on keskellä rakennusta sijaitseva olohuonemainen tila.\n– Viereisten huoneiden seinät voidaan avata tarvittaessa kokonaan, Ståhls jatkaa.\nRemontoitu vanha osa on yhdistetty sisäkäytävällä uudisosaan. Koulun ruokala, sisäliikuntatila sekä teknisen ja tekstiilityön luokka sijaitsevat vanhassa osassa.\n– Pihalla tehdään vielä viimeistelytöitä ensi keväänä, rehtori Jessica Gillberg kertoo.\nSannäs skola työllistää rehtorin lisäksi kuusi luokanopettajaa, tuntiopettajan ja kolme koulunkäyntiavustajaa.\nJessica Gillberg: "Jokainen viiva vastaa toiveitamme"\nSannäs skolan rehtori Jessica Gillberg kiittelee sitä, että niin koulun henkilökunta kuin oppilaat pääsivät mukaan suunnitteluun.\n– Jokainen viiva suunnitelmissa vastaa meiltä tulleita toiveita. Meidän toiminta on ollut lähtökohta kaikessa suunnittelussa. Kaikki toiveet on pystytty yksissä tuumin toteuttamaan, hän kiittelee.\nKoulun toimintakulttuuri on rakentunut vuosien aikana.\n– Isot yhteiset tilat, oma luokkahuone ja mahdollisuus avata niitä sekä pienryhmätilat mahdollistavat työskentelytapamme. Tämä on meidän unelmien ja meidän näköinen koulu, Gillberg kertoo.\nSannäs skola on elänyt viisi vuotta matkalaukkuelämää.\n– Ensin vanha paviljonki otettiin pois. Sitten ruoka- ja musiikkisali otettiin luokkakäyttöön, jolloin söimme seuratalolla. Uuden koulun rakentamisen aikana olimme evakossa parakeissa, Gillberg jatkaa.\nVanhin osa nykyisestä Sannäs skolasta on rakennettu 1950–60-luvulla. Ruokala ja liikuntasali valmistuivat vuonna 1988. Alkuperäinen Sannäs skola valmistui Sannäsin kartanon lahjoittamalle tontilla vuonna 1892.\nSannäs skolan oppilaskunnan jäsenet Felix Schildt (vas.), Tinja Nylund, Lydia Paju ja Erika Flykt ovat tyytyväisiä uuteen kouluun, josta heidän mielestään tuli "jopa toiveita parempi". Kuvasta puuttuu oppilaskunnan jäsen Jens Rämö.\nErika Flykt: "Täällä voisin opiskella koko elämäni"\nKoulun oppilaiden toivelistalta toteutuivat niin koulun sydän, säkkituolit, pehmeät matot, musiikkiluokan amfiteatteri ja viherkasvit sekä pihan leikkitelineet.\n– Täällä on paljon enemmän tilaa ja mukavaa, että kaikki luokat ovat yhdessä. Myös piha on todella hieno ja siellä on kaikkea tekemistä, oppilaskunnan vanhin Tinja Nylund 6. luokalta sanoo.\n– En ole oikeastaan tottunut näin isoon, koska ennen meillä oli ihan toisenlainen koulu. Mutta tämä tuntuu hienolta ja sellaiselta paikalta, jossa voisin opiskella koko elämäni. Sydämessä on paljon kirjoja, joita olemme saaneet valita, Erika Flykt 3. luokalta jatkaa.\n– Täällä on paljon pieniä työpisteitä, jonne voi mennä lukemaan tai tekemään kouluhommia, Lydia Paju 4. luokalta sanoo.\n– Tämä on paljon parempi paikka kuin vanha koulu, Jens Rämö 5. luokalta tuumaa.\n– Ihan hyvälle tuntuu. Täällä on paljon enemmän tilaa ja myös pihalla on nyt enemmän tekemistä, Felix Schildt 2. luokalta kommentoi.\nSannäs skolan musiikkitunnilla olleet Wilma Finnbäck (vas.), Jemina Bergman ja Molly Bäck 5. luokalta pitävät uutta koulua mukavana. – Koulun sydän ja ruokala ovat parasta. Sydämessä voi olla kaikessa rauhassa, tytöt kertovat.\nTinja Nylund: "Tämä on toiveiden mukainen ja jopa vielä parempi"\nOppilaskunta on keskustellut luokissa toiveista, joista on äänestetty.\n– Olemme odottaneet koulua aika kauan, melkein kaksi vuotta jo. Nyt tuntuu hyvältä, kun pääsimme muuttamaan tänne, Erika Flykt jatkaa.\n– Tämä on toiveiden mukainen ja jopa vielä parempi, Tinja Nylund sanoo.\nKorona-aikana ei ole oppilaskunnan jäsenten mukaan haitannut koulunkäyntiä.\n– Pidämme maskia päällä sisällä sekä pesemme ja desinfioimme käsiä. Maskien käyttö on vähän rankempaa kuin ilman, Tinja Nylund sanoo.\n– Ehkä pari sellaista juttua on peruttu, jotka olivat ennen koronaa, mutta ei se ole paljon haitannut, Erika Flykt lisää.\nOppilaskunta kokoontuu säännöllisesti joka toinen viikko.


Kemikaalien ja niiden seosten luokitus, pakkaaminen ja merkinnät\nAsetuksella pyritään varmistamaan, että Euroopan unionin (EU) työntekijät ja kuluttajat saavat selkeää tietoa kemikaalien vaaroista luokitus- ja merkintäjärjestelmän kautta. Tavoitteena on varmistaa, että samat vaarat on kuvattu ja merkitty samalla tavalla kaikissa EU-maissa.\nEuroopan parlamentin ja neuvoston asetus (EC) N:o 1272/2008, annettu 16 päivänä joulukuuta 2008, aineiden ja seosten luokituksesta, merkinnöistä ja pakkaamisesta sekä direktiivien 67/548/ETY ja 1999/45/EY muuttamisesta ja kumoamisesta ja asetuksen (EY) N:o 1907/2006 muuttamisesta.\nAsetuksessa säädetään kemiallisten aineiden ja seosten yhtenäisistä luokitus-, merkintä- ja pakkausvaatimuksista, jotka perustuvat Yhdistyneiden kansakuntien maailmanlaajuisesti yhdenmukaistettuun luokitusjärjestelmään (GHS). Asetuksessa edellytetään, että yritykset luokittelevat, merkitsevät ja pakkaavat vaaralliset kemikaalinsa asianmukaisesti ennen niiden markkinoille saattamista.\nTätä asetusta ei sovelleta: radioaktiivisiin aineisiin ja seoksiin, kosmeettisiin valmisteisiin, lääkkeisiin eikä tiettyihin lääkinnällisiin laitteisiin, elintarvikkeisiin tai vaarallisten aineiden kuljetukseen.\nAineet ja seokset luokitellaan erityisiin luokkiin ja vaaraluokkiin: (i) fysikaalis-kemiallinen vaara (esim. syttyvä neste), (ii) terveysvaara (esim. välitön myrkyllisyys), (iii) ympäristövaara (esim. otsonikerrokselle vaarallinen). Liitteessä I määritellään vaarallisten aineiden ja seosten luokitus- ja merkintäkriteerit.\nAineiden ja seosten merkinnöissä on annettava seuraavat tiedot:\naineen tai seoksen nimi ja/tai tuotetunniste,\nyleiseen kulutukseen tarkoitettujen tuotteiden sisältämän aineen tai seoksen nimellismäärä (ellei määrää ole ilmoitettu muualla pakkauksessa),\nvaroitusmerkit (graafinen ulkoasu, jossa on symboli sekä muu visuaalinen elementti),\nhuomiosanat (”varoitus” tai ”vaara”),\nvaaralausekkeet (”Palo- tai sirpalevaara”, ”Tappavaa nieltynä” jne.)\nturvalauseke (”Säilytä alkuperäispakkauksessa”, ”Suojaa kosteudelta”, ”Säilytä lasten ulottumattomissa” jne.).\nVaarallisia aineita tai seoksia sisältävien pakkausten on täytettävä seuraavat vaatimukset: (i) sisältö ei pääse vuotamaan pakkauksesta, (ii) materiaalit eivät saa olla alttiita sisällön mahdollisesti aiheuttamille vaurioille, (iii) pakkaukset ovat kauttaaltaan vahvaa ja tukevaa tekoa ja (iv) sulkimet ovat tiiviit.\nJoissain tapauksissa edellytetään turvasulkimia ja näkövammaisille tarkoitettuja vaaratunnuksia.\nKaikkien aineiden luokituksesta pitäisi sopia toimialojen sisällä. Erityisen vaarallisten aineiden, kuten syöpää aiheuttavien, sukusolujen perimää vaurioittavien tai lisääntymiselle vaarallisten aineiden, kohdalla EU-maat saattavat ehdottaa yhdenmukaisia luokituksia, joista Euroopan komissio tekee pakollisia asetuksilla.\nKaikkien markkinoille saatettujen rekisteröityjen tai vaarallisten aineiden luokitukset ja merkinnät on ilmoitettava Euroopan kemikaalivirastolle, jotta ne voidaan lisätä viraston säännöllisesti päivittämään luetteloon.\nAsetusta sovelletaan 20.1.2009 alkaen. Sen soveltaminen on pakollista aineiden osalta 1.12.2010 alkaen ja seosten osalta 1.6.2015 alkaen.\nAsetus täydentää REACH-järjestelmää kemikaalien rekisteröinnistä, arvioinnista, lupamenettelyistä ja rajoituksista. Sillä muutetaan kemiallisista aineista annettua direktiiviä 67/548/ETY ja seoksista annettua direktiiviä 1999/45/EY, jotka kumoutuvat 1.6.2015.\nLisätietoja Euroopan komission kemikaaleja käsittelevältä verkkosivustolta.\n1.12.2010 (Osastot II, III ja IV aineiden osalta)\n1.6.2015 (Osastot II, III ja IV seosten osalta)\nEUVL L 353, 31.12.2008, s. 1-1355\nEuroopan parlamentin ja neuvoston direktiivi 2014/27/EU, annettu 26 päivänä helmikuuta 2014, neuvoston direktiivien 92/58/ETY, 92/85/ETY, 94/33/EY ja 98/24/EY sekä Euroopan parlamentin ja neuvoston direktiivin 2004/37/EY muuttamisesta niiden mukauttamiseksi aineiden ja seosten luokituksesta, merkinnöistä ja pakkaamisesta annettuun asetukseen (EY) N:o 1272/2008 (EUVL L 65, 5.3.2014, s. 1-7).\nViimeisin päivitys: 12.03.2015


Luentorunko koossa – Jihuu!\nIkä-yo – here I come! Luentorunko alkaa hahmottua. Vielä pitää treenata ja kokeilla, kuinka kauan luento näillä tiedoilla kestäisi. Tavoitteena on luennoida vajaa tunti.\nEn saanut luentoon riittävää jännitettä . Prosessi on joka tapauksessa melkoisen tylsä aihe, mutta yritän nostaa esiin erityisiä haasteita prosessin eri vaiheissa. Sitten pitäisi keskittyä kuvitukseen ja havainnointiin. Ongelmana on vain se, ettei kaupungintalolla toimi netti.\nPosted on 2.10.2007 29.1.2009\nMinulla ja Heidillä piti olla tutkimushaastattelu torstaina oululaisessa lääkealan palveluja markkinoivassa yrityksessä, mutta viime hetkillä haastattelu peruttiin.\nOikeastaan peruutus oli meidän kannaltamme hyvä juttu. Saamme enemmän aikaa miettiä, millaista tietoa haluamme haastattelusta saada. Tähän asti olemme tehneet lukuseminaarin työtä vain mutu-tuntumalla.\nHaastattelun aihe on strateginen kumppanuus yrityksen ja yliopiston välillä, joten se istuu hyvin minun väikkäriini. Heidille se ei mene ihan yhtä suoraan väikkärin aiheeseen. Toisaalta osaaminen, oppiminen ja bioteknologia yhdistävät molempien väikkäreitä, joten ei tämä Heidilläkään hukkaan mene.\nMinulla olisi kova into päästä kirjoittamaan väikkärin runkoa suunnittelemieni abstraktien kautta. Nyt työhön ryhtymisen estää lääkealan liiketoiminta -kurssi ja lukuseminaarin abstraktin deadline.\nVoi vitsi, että olen todella idiootti, kun menin ilmoittautumaan vielä parille kurssille, vaikka periaatteessa opinnot on jo suoritettu KTT-tutkintoa varten. Voisitko mitenkään, Ilkka, muistuttaa, etten enää joulun jälkeen jatkaisi lukuseminaarissa?\nSen voi keskeyttää jouluun ja minulla on ilman lukuseminaariakin kädet täynnä työtä. Sitä paitsi olisi kiva joskus lukea kolme minulle lähetettyä paperia, joiden toivotaan innostavan yhteistutkimukseen.\nYhteistutkimus olisi juuri nyt tosi kova sana ja kiinnostaisi minua kovasti. Taidan ensi viikolla hautautua Savonlinnaan mietiskelemään syntyjä syviä. Äh, silloinkin on oikeasti mietittävä ikääntyvien yliopiston luentoa. Onneksi runko on toteutusta vaille valmis.


koirahoitola — Tassumafia\nMeillä koirat saavat olla koiria\nKoirapäiväkodissa koirasi sosiaalistuu ja oppii käyttäytymään laumassa muiden koirien kanssa. Päivähoidossa koirat saavat olla koiria ja pitää hauskaa omalla tavallaan, leikkimällä ja telmimällä. Hoitopäivään sisältyy myös ulkoilua ja lepäämään pääsee omaan lepotilaan. Pennut tarvitsevat hieman enemmän huolenpitoa, jolloin käytämme niitä enemmän ulkona ja näin helpotamme pennun oppimista sisäsiisteyteen. Hoidamme myös ruokinnan tarvittaessa.\nTassumafia on koirasi päivän kohokohta ja sinä varmistat, että koirallasi on viikon aikana mahdollisuus purkaa energiaa leikkimällä ja temmeltämällä, eikä pitkän työpäivän jälkeen kotona odota ylienerginen koira. Meille päivähoitoon ovat tervetulleita kaiken kokoiset, rotuiset ja ikäiset koirat. Tuo koirasi viettämään hauska päivä kavereiden kanssa.\n“Palkitse koirasi Tassumafialla”\nHoitajamme ovat ammattilaisia eläintenkouluttajia tai hoitajia ja käytämme positiiviseen vahvistamiseen perustuvia metodeja. Koirasi saa huomiota ja huolenpitoa, sekä hoitaja on aina läsnä ja huolehtii jokaisen koiran tarpeista yksilönä.\nVoimme hoitaa päivähoidon aikana trimmauspalveluita, jolloin päivähoito on puoleen hintaan. Päivähoidon asiakkaille kynsienleikkaus on 5€.\nMeillä päivähoidossa koirat viettävät päivän laumassa, eivätkä kärsi eroahdistuksesta tai yksinäisyydestä. Koira kärsii yksinäisyydestä enemmän kuin ihminen. Voit lukea Ylen artikkelin tästä.\nKoiran paras ystävä on toinen koira\n“Tavoitteenamme on onnellinen, iloinen ja rohkea koira”\nHoidossa koirasi oppii toimimaan muiden kanssa laumassa\nEnsimmäisellä kerralla varaathan 15 minuuttia ylimääräistä aikaa, niin käymme yhdessä läpi koirasi tarpeet ja perustiedot. Koiralle ei tarvitse ottaa mitään mukaan.\nPäivähoito on avoinna 8-17. Voimme tarpeesi mukaan avata hoitolan kello 7 ja olemme hyvin joustavia myös hakuajoissa. Voit jättää koirasi myös lyhyemmäksi aikaa hoitoon, salin tai tai tapaamisen ajaksi. Alle 4h, eli puolipäivähoito on 20€.\nPäivähoidon hinta on 40€. Meiltä voi myös ostaa 10x kortin (350€), sekä 20x kortin (600€). Sarjakorteissa ei ole voimassaoloaikaa.\nPäivähoidon voi varata puhelimitse tai sähköpostilla edeltävänä päivänä.\ninfo@tassumafia.fi tai 0505142700\nSeuraa instagramista päivän tapahtumia\nHoitokortin voimme täyttää yhdessä ensimmäisellä kerralla, tai voit täyttää sen valmiiksi nettisivuiltamme.\nNimi, rotu, sukupuoli, syntymäaika\nKoirasta saa ottaa kuvia ja julkaista sosiaaliseen mediaan\nKoiralle saa antaa nameja palkinnoksi, jos koira osallistuu koulutuksiin\nKoirallani on vakuutus ( ei ole välttämättömyys )\nKoira on steriloitu\nKoiralla on rokotukset voimassa\nTähän osioon voit kirjoittaa tarkempia tietoja kuten allergiat ja käyttäytyminen


KKV antoi Muuramen kunnalle huomautuksen hankintalain noudattamatta jättämisestä – Kilpailu- ja kuluttajavirasto\nKKV antoi Muuramen kunnalle huomautuksen hankintalain noudattamatta jättämisestä\n28.10.2021 | Tiedote\nKilpailu- ja kuluttajaviraston (KKV) 22.10.2021 antaman päätöksen mukaan Muuramen kunta ei noudattanut hankintalakia, kun se hankki maa-aineksia vuosina 2020 ja 2021 suoraan valitsemiltaan toimittajilta ilman hankintalaissa säädettyä perustetta. Hankinnoista ei tehty missään vaiheessa hankintapäätöksiä tai kirjallisia hankintasopimuksia. Kunta oli aloittanut maa-aineshankintojen kilpailutuksen valmistelun ja julkaissut hankintailmoituksen ennen kuin KKV aloitti selvitystoimenpiteet asiassa.\nVuonna 2020 Muuramen kunnassa hankittiin maa-aineksia yhteensä noin 700 000 eurolla ilman hankintalain mukaista kilpailutusta kahdelta eri toimittajalta. Lisäksi toiselta näistä toimittajista oli heinäkuun 2021 loppuun mennessä tehty maa-ainesostoja noin 310 000 eurolla. Maa-ainestarjoukset uusille rakennettaville kohteille pyydettiin toimittajilta sähköpostitse.\nMuuramen kunta ei ole vedonnut asian selvitysvaiheessa mihinkään hankintalain suorahankintaperusteista. Hankintatavan valintaan ovat kunnan mukaan vaikuttaneet tunnetut paikalliset toimijat, tietämys heidän toimintatavoistaan, monipuolinen maa-ainesvalikoima, toimitusvarmuus sovitussa ajassa sekä mahdollisuus kuljettaa kunnan rakennuskohteista tulevat maa-ainekset joko kunnan osoittamaan loppusijoituspaikkaan tai maa-ainestoimittajan loppusijoituspaikkaan.\nKKV:n päätöksen mukaan Muuramen kunta on vuosina 2020 ja 2021 maa-aineksia hankkiessaan laiminlyönyt hankintalain mukaisen velvollisuutensa kilpailuttaa hankinnat. Kyseessä on ollut EU-kynnysarvot ylittävä laiton suorahankinta. Muuramen kunnan olisi pitänyt kilpailuttaa maa-aineshankinnat julkaisemalla niistä hankintalain mukainen hankintailmoitus.\nKKV antoi Muuramen kunnalle huomautuksen hankintalain noudattamatta jättämisestä. KKV on ottanut puuttumiskeinojen valinnassa huomioon sen, että Muuramen kunta oli ennen viraston selvityspyynnön lähettämistä ryhtynyt valmistelemaan maa-aineshankintojen kilpailutusta ja julkaissut maa-aineshankintoja koskevan hankintailmoituksen.\n– Hankintojen kilpailuttamisella varmistetaan tarjoajien tasapuolinen kohtelu ja yritysten välinen kilpailu, joka myös edistää julkisten varojen tehokasta käyttöä, toteaa tutkimuspäällikkö Max Jansson.


banaani – Tunnelmallisia makuja\nKirjoitettu elokuu 10, 2017 elokuu 11, 2017 by Kaisa\nAvainsanat: banaani, muffinssit, gluteeniton ruokavalio, maidoton, vaniljakreemi, sokeritonJätä kommentti\nStrutsi ja pata : osa 2\nKirjoitettu tammikuu 20, 2016 by Kaisa\nViikkoa aikaisemmin padassa ylikypsäksi hauduttamamme strutsinfileen tarina sai viime viikonloppuna jatkoa, kun popsimme strutsiateriamme nro. 2. Tällä kertaa vuorossa oli riivittyä strutsia, siis mitäpä muutakaan kuin nyhtöstrutsia Tosi tumman Reissumiehen syleilyssä eli toisin sanoen strutsiburgereita Tunnelmallisten tyyliin.\nVaikka lopputulos ei vastaavien possupurilaistemme tasoa täysin pystynytkään tavoittamaan – joka tosin olisi ollut suoranainen ihme – olivat nämäkin sangen maukkaita tapauksia. Perinteisten juustojen, maustekurkkujen ja salaattien lisäksi strutsipurilaisemme kätkivät sisälleen puolukka-punasipulihilloketta sekä sherrykastiketta, johon sekoitimme riivityn lihamme kokonaisuudessaan. Lisäkkeenä toimivat mainiosti Copas y Tapas -opuksesta bongatut polentakiekot ja jälkiruoan roolia näytteli tällä kertaa perinteisestä omenapaistoksesta muokattu kaura-banaanipaistos. Sherrykastikkeesta kiitän Ruokasurffausta -blogin Annaa, jota ilman sherrypullomme olisi varmasti jäänyt käyttämättä. Kastike oli muutenkin maukasta ja suosittelen kokeilemaan, tykkäsi sitten sherrystä tai ei.\nMakoisa burgeripäivällinen siis kokonaisuudessaan, josta syntyi vielä helposti ruokaa rippeistä -piirakka; polentasta pohja, sherrykastikkeesta ja riivitystä täyte, jota täydensivät punasipulihilloke, tomaatinviipaleet ja juustoraaste. Ylipäätään kannattaa kokeilla ylitse jäänyttä polentaa sellaisenaan piirakkapohjaksi, toimii ja tuo hyvää vaihtelua tavanomaisuuksiin.\nTäyteläinen sherrykastike lihalle, kalalle tai kasviksille\n4-5 salottisipulia / 2 pientä keltasipulia\n3-4 dl sherryä (alkuperäisohje suositteli erityisesti makeaa, Valdespino Cream Sherryä)\n4 dl (ruoka)kermaa\nKuori ja leikkaa salotit / keltasipulit pieneksi silpuksi ja kuullota ne öljyssä läpinäkyviksi.\nLisää sekaan sherry sekä liemikuutio ja anna kiehua 10 min. jotta kastike sakenee, maut tiivistyvät ja alkoholi palaa pois.\nLisää sekaan kerma ja ranskankerma. Anna kastikkeen kuplia kevyesti 15-20 min. kunnes koostumus on paksumpi ja kastikemainen.\nnoin 12 annospalaa / 4 lisäkeannosta\n1,5 dl polentajauhoja\nKäytä polentan keittoliemenä appelsiineista puristettua mehua, valkoviiniä ja kasvislientä. Mausta neste aluksi rosmariininoksalla, suolalla ja paprikajauheella. Kuumenna liemi kiehuvaksi, poista rosmariini ja lisää polenta koko ajan sekoittaen. Lisää polentaan lopuksi oliiviöljy. Kun polenta on kypsää, noin muutaman minuutin keittelyn jälkeen, kaada se 2 cm paksuksi kerrokseksi leivinpaperilla vuorattuun vuokaan ja siirrä jäähtymään jääkaappiin muutamaksi tunniksi.\nLeikkaa jäähtyneestä polentalevystä annospaloja esimerkiksi lasin avulla ja paista ne kuumalla pannulla oliiviöljyssä.\nLaita uuni kuumenemaan 200 asteeseen. Voitele neljä pientä tai yksi suurempi uunivuoka. Leikkaa banaanit siivuiksi ja laita ne voideltujen uunivuokien pohjille. Kaada päälle vesi. Sulata voi, lisää siihen sokeri, kaurahiutaleet ja kaneli. Sekoita tasaiseksi ja kaada seos banaanien pinnalle.\nPaista uunin keskiosassa noin 25 min.\nAvainsanat: banaani, hampurilaiset, kastikkeet, nyhtöliha, Pataruoat, polenta, sherry, strutsi, uunibanaanitJätä kommentti\nKirjoitettu marraskuu 23, 2015 by Kaisa\nNyt kun lämmin syksy on pikkuhiljaa alkanut näyttää murtumisen merkkejä, on ihastuttavaa lämmittää mieltä sekä ruumista maukkaita keittoja keitellen ja nautiskellen. Niinpä kaivoinkin naftaliinista muutaman reseptin, joita ennen, siis aikoina ennen Tunnelmallisia, olen tykännyt valmistaa, mutta jotka ovat jääneet täällä esittelemättä.\nTämä ensimmäinen näistä, niin sanottu meksikolainen broilerikeitto, joka mielestäni saa hauskan makuvivahteen siihen ujutetusta banaanista, on samalla sekä makea että napakka – toki omasta chilisormesta riippuen. Lisäksi on mainittava, että paljon tätä helpompaa reseptiä ei ihan helposti löydä, joten jo siinäkin mielessä kannattaa ehdottomasti testata.\nRuskista broilerisuikaleet. Lisää curry sekä jauhot ja anna ainesten kypsyä hetki. Kaada vesi päälle. Lisää liemikuutio, paprikakuutiot ja chilirouhe. Anna kiehua hiljalleen noin 5 min.\nViipaloi banaani ja lisää se keittoon. Lisää myös maissit ja ranskankerma. Anna kiehahtaa.\n(Tarjoile maissilastujen kanssa.)\nAvainsanat: banaani, broileri, keitot, maissi, paprikaJätä kommentti\nOikeaa kesää odotellessa\nKirjoitettu Touko 27, 2015 kesäkuu 18, 2015 by Kaisa\nUudet kalusteet patiolla (vielä kotiinkuljetus asuissaan), grilli (vielä kaupassa), aurinko (vielä sadepilven takana), mutta joka tapauksessa ajatukset jo tulevassa kesäkeittiössämme. Olihan yksi seikka, johon me molemmat tässä asunnossa ensisilmäyksellä rakastuimme lasitettu patio, kuin luotu tunnelmallisiin herkkuhetkiimme.\nNäinpä olen jo pitkään reseptiikkoja etsiskellessäni kiinnittänyt erityistä huomiota erityyppisiin grillillä valmistettaviin ruokiin. Tällä kertaa alkuperäinen ohje löytyi Keittiössä, kotona ja puutarhassa -blogista. Vaikka niin paistopuuhat kuin ruokailukin hoituivat vielä toistaiseksi sisätiloissa, lopputulos oli raikkaan maukas ja pirteä, vallan kesäinen broileriburgeri.\nMyös alkuruoka istui kokonaisuuteen mainiosti, tiraus Italiaa ei ole koskaan pahasta. Samalla näiden tomaatticocktailien kautta sukelsimme menneisiin aikoihin, sinne Tunnelmallisien historian aamuhämäriin.\nPääruoan broileri-banaanimajoneesi-ananassalsa -combo toimi mainiosti ja suosittelemmekin testaamaan sitä niin yhdessä kuin erikseenkin. Ananassalsan uskoisi palvelevan miltei rajoituksetta grilliruoan kumppanina, banaanimajoneesi curryineen on oiva pari broilerille.\nSiis viritelkäähän grillinne kesäkuntoon, kyllä mekin viimeistään ensi viikolla omamme sieltä kaupasta patiollemme noudamme. Ja herra Vaderkin saanee päivällisseuraa…\nBroilerihampurilaiset banaanimajoneesin ja ananassalsan kera\nsopivasti broilerin leikkeitä / pihvejä\n1 hampurilaissämpylä / ruokailija oman maun mukaan (maukas systeemi on rakentaa hampurilainen suolaisten köyhien ritarien väliin, johon ohjeen löydät täältä)\ncheddarjuustoa, herkkukurkkuviipaleita tai muita omia hampurilaistäytesuosikkeja\npuolikas kypsä banaani\n1 rkl tuoretta korianteria hienonnettuna (itse korvasin basilikalla)\nKuori ananas ja poista keskeltä puumainen osa. Leikkaa ananas ja paprika pieniksi kuutioiksi. Kuori ja silppua punasipuli, hienonna chili. Yhdistä kaikki salsan ainekset ja anna maustua jääkaapissa puolisen tuntia.\nValmista seuraavaksi banaanimajoneesi. Kuori banaani ja pilko se kulhoon. Mittaa kulhoon muut majoneesin ainekset ja soseuta sauvasekoittimella tasaiseksi. Peitä kulho kelmulla ja nosta jääkaappiin maustumaan viidentoista minuutin ajaksi.\nPaista tai grillaa broilerit kypsiksi, käsittele myös hampurilaissämpylät valmiiksi.\nKokoa hampurilaiset banaanimajoneesilla, ananassalsalla ja grillatulla broilerilla täyttäen. Itse rikastimme lopputulosta vielä salaatinlehdillä, herkkukurkkuviipaleilla ja cheddarjuustolla.\nNauti heti esimerkiksi salaatin kera.\nAvainsanat: ananas, banaani, broileri, hampurilaiset, kylmät keitot, majoneesi, salsa, tomaattiJätä kommentti\nYstävällistä kolmattatoista päivää!\nKirjoitettu helmikuu 15, 2015 kesäkuu 18, 2015 by Kaisa\nPerjantai kolmastoista, ystävänpäivänaatto tai ihan vaan vapaapäivä; aina on hyvä syy valmistaa ateria pidemmänkin kaavan mukaan. Viikonlopun alkajaisiksi minä tein juuri näin ja oikein hyvä dinner työviikon päättävälle aviomiehelle – ja tietysti myös itselleni – tästä kehkeytyikin.\nTällä kertaa menu koostui seuraavasti: avokadolla täytetyt kananmunat, broilerihöystö leipäkuoren alla sekä uunibanaanit. Alkuruokareseptistä kiitos menee Syötävän hyvä -blogin Lotalle, broilerinen pääruoka sen sijaan valmistui jo useasti mainitsemastani Kaisa Sillanpään Reseptikuningatar-keittokirjasta löydetyn ohjeen avulla.\nAlku- ja jälkiruoista totean yksinkertaisesti, että suosittelen kokeilemaan. Ovat vallan herkullisia ja erityisen helppoja, oikeita kiireisen kokkaajan unelmaruokia. Pääruoan kohdalla tilanne on hieman toinen: idea on mielestäni mainio, leipäkuori toimii ja ruoka on muutenkin hyvää. Annoksesta tulee kuitenkin jossain määrin ”vanhanaikainen” olo ja mielestäni se kaipaisi hieman modernisointia. Seuraavalla kerralla miettisin seuraavia vaihtoehtoisia toteutustapoja:\n1) Kasviksia saisi olla suhteessa enemmän ja monipuolisemmin, sekaan olisi mielenkiintoista sujauttaa esimerkiksi aurinkokuivattua tomaattia, ananasta sekä palanen mietoa punaista chiliä ja vastaavasti unohtaa porkkana ehkäpä jopa kokonaan.\n2) Patonkien voilla voitelun sijaan voisi kokeilla niiden maustamista pienellä määrällä pestokastiketta ja käyttää kuorrutukseen joko osittain tai pelkästään mozzarellaa.\nNiin tai näin, kumpaa Kaisaa sitten suosittekin, uskoisin että hyvin syötävän lopputuloksen tulette kohtaamaan.\nHyvää ystävänpäivää (sehän on ihan jokainen päivä), Rakkaat lukijat!\nAvokadolla täytetyt kananmunat\nKeitä munia noin 10 min. ja huuhtele heti kylmän veden alla, jotta kuori irtoaa helpommin. Anna munien viilentyä.\nKuori ja halkaise kananmunat, lusikoi keltuaiset ulos ja sekoita sauvasekoittimella kuoritun avokadon ja mausteiden kanssa tasaiseksi massaksi. Mausta oman maun mukaan.\nTäytä kananmunien valkuaiset massalla joko pursotinta tai lusikkaa käyttäen. Koristele esimerkiksi ripauksella paprikajauhetta.\nKananmunat voit keittää huoletta jo etukäteen, mutta täyte tummuu melko nopeasti, joten nämä kannattaa tarjota mahdollisimman tuoreina.\nBroilerihöystö leipäkuoren alla\n4 (noin 600 g) broilerin rintafileetä\n2 porkkanaa (tai vaihtoehtoisesti aurinkokuivattua tomaattia ja ananasta)\nmietoa chilijauhetta oman maun mukaan (tai vaihtoehtoisesti tuoretta mietoa punaista chiliä)\npehmeää voita tai margariinia voiteluun (tai vaihtoehtoisesti pestoa)\njuustoraastetta ja / tai mozzarellaa\nPaloittele ja ruskista broilerit, siirrä suureen uunivuokaan.\nKuori ja paloittele sipulit, hienonna kuoritut valkosipulinkynnet. Pese paprika ja poista siitä siemenet, kuutioi. Kuori porkkanat ja leikkaa ohuiksi viipaleiksi. Valuta ja huuhdo pavut.\nKuullota sipulit, paprikat ja porkkanat. Lisää mukaan pavut ja mausteet. Lisää kasvisseos broilerin päälle uunivuokaan.\nSekoita kaikki liemen ainekset ja kaada vuokaan.\nKypsennä 200 asteessa ensin noin 30 min.\nLeikkaa patonki ohuiksi viipaleiksi. Voitele patonkiviipaleet ja asettele ne kanneksi broilerihöystön päälle. Ripottele lopuksi pinnalle juustoraastetta. Kuorruta ruokaa uunissa kunnes juusto sulaa ja saa kauniin värin.\nSäädä uuni 250 asteeseen. Sekoita voi, kardemumma ja hunaja. Sulata seos uunissa tai mikrossa.\nKuori ja leikkaa banaanit keskeltä kahtia ja pituussuunnassa halki. Laita banaanit uunivuokaan ja voitele hunajavoilla. Ripottele pinnalle hasselpähkinärouhetta. Paista uunissa noin 10 min.\nTarjoile jäätelön kera.\nAvainsanat: avokado, banaani, broileri, kananmuna, täytetyt kananmunat, uunibanaanit, Uuniruoat1 kommentti\nOi kesä, oi grilliruoka!\nKirjoitettu kesäkuu 27, 2013 by Kaisa\nKesäloma ja mökkikausi ovat nyt täällä. Niinpä mekin olemme viimeisen viikon nautiskelleet terassiruokailusta järven rannalla kuikan ja käen konserttia kuunnellen. Ruoka on ollut ah-aina-niin-makoisaa grilliruokaa mitä erilaisemmin kokoonpanoin: kasviksia, lihaa ja broileria.\nMitä alku- ja jälkiruokiin tulee olemme kesäkeittiömme suhteellisesta varusteluvaatimattomuudesta johtuen turvautuneet lähinnä klassikoihin: täytetyt avokadot ja lätyt, muutamia mainitakseni. Myös juhannusaattoiltana nautitut Fresita-mojitot hivelivät niin kieltä kuin mieltäkin. Joitakin uusia tuttavuuksiakin olemme toki kohdanneet, jonka lisäksi luovuus on päässyt kukkimaan kesäkeittiössämme.\nLohen ja pinaatin maukas yhteenliittymä.\nTämä kastike sopii erityisesti kalalle ja uusille perunoille.\nSulata pinaatti ja kuori sipulit. Sulata voi ja ruskista sipulit läpikuultaviksi. Lisää pinaatti. Sekoita joukkoon ranskankerma ja mausta suolalla, pippurilla ja muskottipähkinällä.\nAlkuperäisessä reseptissään, jonka poimimme kirjastamme Syötävän hyvä kastikekirja – joka muuten on simppeliydessään varsin suositeltava – tämä kastike kehotettiin lämmittämään, mutta me söimme sitä kylmänä ja se maistui mainiosti niin.\nTämä herkullinen grillijälkiruoka syntyy kädenkäänteessä ja on valmistukseltaan helppoa kuin heinänteko. Tarvitset vain valmiiksi paistettuja lättyjä, banaanin tai pari ja foliopaperia. Kannattaa siis seuraavalla kerralla tehdä hieman tavallista suurempi lättytaikina ja käyttää jäljelle jääneet näihin nyytteihin, ovat nimittäin vallattoman hyviä!\nLeikkaa lätyt pieniksi palasiksi. Pilko banaanit. Tee lätyn- ja banaaninpalasista seos ja kääri yhdelle ruokailijalle sopiva määrä folionyyttiin. Lämmitä grillissä ja tarjoile jäätelön tai vaniljakastikkeen kera. Metsämansikat kruunaavat kokonaisuuden.\nAvainsanat: banaani, Fresita, grilliruoka, kastikkeet, lätyt, pinaatti1 kommentti


Aktiivinen kansalainen haluaa ja osaa toimia ja vaikuttaa yhteiskunnassa. Aktiivinen kansalainen tunnistaa kansalaisuuden oikeudet ja velvollisuudet ja kokee voivansa vaikuttaa ja osallistua. Aktiivinen kansalainen voi toimia esimerkiksi omalla asuinalueella, oppilas- tai opiskelijakunnassa, kunnan tai seurakunnan luottamistehtävissä tai järjestötoiminnassa. (www.nuortenlaturi.fi, 15.1.2013.)\nAktiivinen kansalaisuus korostaa ihmisten yhteiskunnallista toimintaa. Kansalainen on oman poliittisen yhteisönsä, useimmiten valtion, täysivaltainen jäsen. Sana kansalainen kuulostaa juhlavalta ja arvokkaalta. Harva kutsuu arkisessa kanssakäymisessä tikkaremminsä kavereita kansalaisiksi. Mutta juuri toisten ihmisten kanssa elämisestä kansalaisuudessa on kyse. Kansalaisuus on sekä kuulumista yhteisöön että toimintaa. Kansalainen on ikään kuin jäsen yhteiskunnan joukkueessa. Se tarkoittaa sekä virallista asemaa (statusta) jonkin maan tai maiden kansalaisena että oikeuksien mukaista toimintaa kansalaisena (rooli). Kansalainen ottaa siis osaa tavalla tai toisella yhteisönsä asioihin. Yhteisöt voivat olla erisuuruisia lähiyhteisöistä kuntaan, valtioon ja kansainvälisiin yhteisöihin (EU, YK jne.). Kaikilla yhteisöillä on yhteistä elämää ohjaavia sääntöjä, ristiriitojen ratkaisemisen menetelmiä sekä tapoja olla ja toimia yhdessä. (www.kansanvalta.fi, 21.1.2013.)\nSanoilla aktiivinen tai demokraattinen kansalaisuus viitataan toimintaan kansalaisena. Yksi tapa lähestyä aktiivista kansalaisuutta on puhua sen edellyttämistä tiedoista, arvoista ja taidoista. Aktiivinen kansalaisuus ei synny itsestään, vaan se pitää oppia. Tarvitaan perustiedot ja taidot. Osallistuminen opitaan osallistumalla. Demokraattisessa yhteiskunnassa kansalaisuuteen kuuluu sekä oikeuksia että velvollisuuksia. (www.kansanvalta.fi, 21.1.2013.)\nPeriaatteellisella tasolla yksilöllä on ikään kuin sopimus valtion kanssa: sekä yksilöllä että valtiolla on velvollisuuksia ja oikeuksia toisiaan kohtaan. Yksilön oikeuksia ovat esimerkiksi sananvapaus, kokoontumisvapaus tai oikeus koulutukseen, työhön ja toimeentuloon. Vastavuoroisesti kansalaisena eläminen merkitsee, että yksilö noudattaa valtion lakeja, siis hyväksyy yhteiskunnan pelisäännöt. Esimerkiksi jokainen Suomen kansalainen on velvollinen osallistumaan isänmaan puolustukseen tai avustamaan siinä sen mukaan kuin laissa säädetään. Valtiolla on oikeus rajoittaa yksilön toimintaa. Toisaalta, jos emme hyväksy olemassa olevia sääntöjä, voimme muuttaa niitä osallistumalla ja vaikuttamalla  tekemällä politiikkaa. (www.kansanvalta.fi, 21.1.2013.)\nDemokraattisessa maassa oikeudet ja velvollisuudet kietoutuvat toisiinsa. Verojen maksaminen kallistunee suurimman osan mielestä enemmän kansalaisvelvollisuuksien kuin -oikeuksien puolelle. Näin on siitäkin huolimatta, että verovaroin ylläpidetään esimerkiksi terveys- tai kirjastopalveluja. (www.kansanvalta.fi, 21.1.2013.)\nDemokratiateorioissa kansalaisen niskaan sälytetään paljon vaatimuksia. Hyvään kansalaisuuteen liitetään tietyt arvot sekä riittävät tiedot ja taidot. Demokratian arvoja ovat esimerkiksi yksilön vapaus, oikeusvalta, tasavertaisuus ja suvaitsevaisuus. Kansalaisuuteen liittyy henkilökohtainen suhde perustaviin arvoihin, jotka koskevat vapautta, tasa-arvoisuutta, veljeyttä, vastuuta, oikeutta, oikeuksia, sääntöjä, lakeja, suvaitsevaisuutta, identiteettiä, uskontoa, etnisyyttä ja sukupuolta. (www.kansanvalta.fi, 21.1.2013.)\nTiedot koostuvat esimerkiksi yhteiskunnan pelisääntöjen ja vallanjaon ymmärtämisestä, demokratian ja ihmisoikeuksien periaatteiden tuntemisesta ja oman yhteiskuntansa historian tuntemisesta. Taidot ja kyvyt liittyvät siihen, miten kansalainen pystyy hahmottamaan todellisuutta, ajattelemaan kriittisesti ja osallistumaan kyvykkäästi yhteiskunnalliseen elämään niin halutessaan. Aktiivisen kansalaisuuden valmiuksia ovat viestintätaidot, keskustelutaito, taito elää yhdessä, kyky ratkaista ristiriitoja ilman väkivaltaa, kyky neuvotella, kyky ottaa osaa julkiseen keskusteluun, kyky hyväksyä erilaisuutta ja kyky käyttää informaatio- ja viestintätekniikkaa. (www.kansanvalta.fi, 21.1.2013.)\nDemokratiassa ideaalikansalaiselta vaaditaan toden totta paljon! Kukaan tuskin täyttää kansalaisen vaatimuksia kaiken aikaa. Toisaalta monia näistä arvoista, tiedoista ja taidoista ihmisillä jo on, vaikka he eivät sitä ehkä huomaisikaan. Tutkimusten mukaan suomalaiset arvostavat kansanvallan periaatteita. Ihmiset myös seuraavat politiikan uutisointia ja ottavat osaa erilaiseen yhteiskunnalliseen toimintaan. Toisenlaista perspektiiviä kansalaisuuteen saakin tarkastelemalla ei-demokraattisia yhteiskuntia. Valitettavan usein näissä valtioissa pimennossa pidetyt kansalaiset tottelevat sokeasti johtajiaan. Maailmassa on edelleen lukuisia esimerkkejä tällaisista yhteiskunnista  eikä niiden kansalaisilla (alamaisilla) näytä menevän kovin hyvin. (www.kansanvalta.fi, 21.1.2013.)\nOlli Rehn tiivistää aktiivisen kansalaisuuden kolmeen asiaan: sivistys, totuus ja vakaumus. (Ojanperä, 2005.) Vapaan sivistystyön yhteisjärjestön sivuilla aktiiviseen kansalaisuuteen luetaan henkis-kulttuurinen, toiminnallinen ja poliittinen kansalaisuus. Henkis-kulttuuriseen kansalaisuuteen kuuluvat ihmisten erilaiset älylliset, sivistykselliset ja kulttuuriset aktiviteetit. Inhimillisyys, ihanteellisuus, eettisyys, moraalisuus, emotionaalisuus ja arvoperustaisuus ilmentävät ihmisten pyrkimyksiä henkis-kulttuurisen kansalaisuuden kohdalla. Tätä aktiivisen kansalaisuuden muotoa leimaavat usein henkilökohtaisuus, yksilöllisyys ja jopa itsekkyys. Ihmiset keskittyvät itselleen tai omalle yhteisölle tärkeinä pitämiinsä asioihin ja edistävät niitä erilaisin tavoin. Henkis-kulttuurisen kansalaisuuden ilmenemismuotoja ovat sivistykselliset, kulttuuriset ja hengelliset aktiviteetit. ( www.vsy.fi, 21.1.2013.)\nToiminnallinen kansalaisuus ilmenee ihmisten erilaisina aktiviteetteina yhdistyksissä, yhteisöissä, kansalaisopiston piireissä ja seurakunnissa. Toiminnallisena kansalaisena ihminen haluaa ennen muuta osallistua, toimia vapaaehtoisena ja myötävaikuttaa henkilökohtaisella, konkreettisella panoksella itselle ja/tai muille mieluisten ja tärkeiden asioiden hyväksi. Toiminnallinen kansalaisuus ilmentää ihmisten yleistä aktiivisuutta, mutta usein myös vastuullisuutta ja lojaalisuutta omaa yhteisöä kohtaan. Toiminnallinen kansalaisuus voi liittyä henkis-kulttuuriseen kansalaisuuteen, mutta se voi olla myös siitä irrallaan. Toiminnalliseen kansalaisuuteen ei välttämättä kuulu mainittavaa henkistä ja sivistyksellistä panosta. (www.vsy.fi, 21.1.2013.) Mielipiteen muodostuminen ei ole itsestään selvää nuorille. Vielä ongelmallisempaa kuin vaikeneminen, on kuitenkin välinpitämättömyys. Aktiivisen kansalaisuuden keskeisenä tavoitteena on vahvistaa nuorten itsetuntoa ja kykyä ilmaista itseään ja mielipiteitään, jolloin nuorten osallisuudentunne ja vastuullisuus lisääntyvät. Kun nuoret välittävät itsestään ja lähiympäristöstään, luodaan empatiakykyä, joka välittyy laajemmin huolenpitoon ja välittämiseen yhteiskunnasta ja globaalista ympäristöstä. (Cantell, 2003; Ojanperä, 2005.)\nPoliittinen kansalaisuus on perinteisin aktiivisen kansalaisuuden mielleyhtymistä. Poliittisen kansalaisuuden merkitys ei ole vähentynyt, vaikka kiinnostus sitä kohtaan onkin vähentynyt. Kansanvalta toteutuu yhteiskunnassa vain, kun ihmiset kansalaisina turvaavat demokraattisten valtioelinten legitimiteetin. Tämä tapahtuu niin, että riittävä määrä kansalaisista äänestää, asettuu ehdokkaaksi vaaleissa ja hoitaa kunnallisia ja valtiollisia luottamustehtäviä. Edustuksellista demokratiaa täydentää kansalaisten suora osallistuminen ja vaikuttaminen. Esimerkiksi aktiiviset kuntalaiset voivat esittää omia toiveitaan ja vaatimuksiaan hyvinkin näyttävästi ja julkisuutta hyödyntäen, mutta perinteisen yhdistystoiminnan ja olemassa olevien poliittisten puolueiden vaikutuspiirin ulkopuolella. Suora toiminta on tilannesidonnaista ja liittyy yleensä hyvin rajatun kysymyksen ratkaisemiseen. Kun asia on ratkaistu tai kansalaiset ovat saaneet viestinsä perille poliittisille päättäjille, toiminta loppuu. (www.vsy.fi, 21.1.2013.)\nAktiivisen kansalaisuuden rinnakkaiskäsite on passiivinen kansalaisuus. Ihminen passiivisena kansalaisena voi nauttia kansalaisen perusoikeuksista ja -vapauksista. Nykyaikana tietyt perusoikeudet tunnustetaan myös henkilöille, jotka eivät ole valtion kansalaisia, mm. maahanmuuttajille ja pakolaisille. (www.vsy.fi, 21.1.2013.)


Leikkien langalla: kesäkuuta 2018\nNovita Baby Woolista neuloin pikkuisen pipon ja tumput. Pipossa on resori, jonka jälkeen on helmineuletta. Tästä löytyy ohje blogiin, jonka ohjetta sovelsin tähän pipoon. Tein tosiaan vähän pienemmän piposta, että menisi syksyllä puolivuotiaalle. Pienet tupsut tein pipon päälaelle. Neuloin myös pienet tumput "perusmallilla". Tätä mallia käytän paljon pienten lasten lapasissa.\nEli lapasten ohje: 4 krs nurin ja 4 krs oikein. Tämän tein 4 kertaa ja sitten 1,5 cm 1 on 1 n joustinta. Lopuksi itse tumppu osa sileää neuletta haluamansa verran ja lopuksi kavennukset oman mielen mukaan\nMalli: Pipo ja tumput\nLähettänyt Ellu klo 22.12 Ei kommentteja:\nTunnisteet: lapaset, pipo, vauvan vaatetus\nMun vanhemmilla on uusi ihana mökki. Mikä olisikaan ikävämpää kuin, että ampparit valloittaisivat terassin heti. Eli eikun valeampiaisen pesiä tekemään. Virkkailin näitä ihan omasta päästä vähän erikokoisia tehden. Oli kivan leppoisaa, kun näissä ei tarvinnut mahdollisista virheistä välittää. Ei niitä ampiaiset huomaa ;) Täytin pesät askarteluvanulla. Lopuksi viimeistelin neulalla ampparit pesien kylkeen. Nämähän ei ole pakollisia ampiaisia ajatellen, mutta ovat silmän iloksi meille ihmisille!\nLannka: 7 veljestä\nLähettänyt Ellu klo 10.45 2 kommenttia:\nTunnisteet: sisustus, valeampiaisenpesä, virkkaus


Eloranta: Haamuhoitajista päästävä eroon myös varhaiskasvatuksessa - SDP Turku\nEloranta: Haamuhoitajista päästävä eroon myös varhaiskasvatuksessa\n- Yhteiskunnan sivistystä mitataan sillä, miten se pitää huolta kaikkein heikoimmassa asemassa olevista. Tähän joukkoon kuuluvat vanhusten lisäksi ilman muuta myös lapset. On käsittämätöntä, että sekä lasten että ikäihmisten hoidossa kikkaillaan alimiehityksellä, jotta voidaan säästää kustannuksia. Ylen 5.2. julkaistun uutisen mukaan lain määräämästä henkilöstömäärästä on tingitty etenkin yksityisissä varhaiskasvatusyksiköissä. Tämänkaltainen yksityisten toimijoiden häikäilemätön kermankuorinta on vastenmielistä, toteaa kansanedustaja, sivistysvaliokunnan jäsen Eeva-Johanna Eloranta (sd.).\n- Ei ole uusi asia, että päiväkodeissa kärsitään työntekijöiden alimiehityksestä. Asiasta on uutisoitu pitkään. Syynä tähän ovat paitsi Sipilän hallituksen tekemät heikennykset varhaiskasvatukseen, kuten ryhmäkokojen suurentaminen ja subjektiivisen päivähoito-oikeuden rajaaminen, mutta myös yksityisen varhaiskasvatuksen voiton tavoittelu. On vaikea hyväksyä, että vaikka hallitus on kasvattanut ryhmäkokoja eli mahdollistanut varhaiskasvatuksen pienemmällä henkilöstömäärällä, että näistäkin määristä silti tingitään, Eloranta toteaa.\nPerusopetus ei voi lain mukaan olla voittoa tavoittelevaa toimintaa. Sitä vastoin varhaiskasvatuksessa yksityiset palvelutuottajat voivat tuottaa voittoa. Yksityiset palveluntuottajat ovatkin kasvaneet voimakkaasti ja kattavat jo 15- 20 % palveluista. Samalla monet yksityiset palvelutuottajat ovat muuttuneet yhdistyksistä suuriksi yrityskonserneiksi.\n- Yhdenmukaisen varhaiskasvatuslaadun ja koulutuksellisen tasa-arvon takaamiseksi kuntien yksityisten palveluntuottajien valvomiseen ja ohjaamiseen ja sen tukemiseen ja ohjeistamiseen tulee kiinnittää entistä vahvemmin huomiota. Mikäli yksityisten varhaiskasvatusyksiköiden rikkomukset lakisääteisestä henkilöstömäärästä jatkuvat, tulee vakavasti pohtia varhaiskasvatuslain muutosta sellaiseksi, että varhaiskasvatuksen palvelutuotanto ei voisi olla voittoa tavoittelevaa, aivan samoin kuin perusopetuksesta on säädetty, Eloranta painottaa.\nOpetus- ja kulttuuriministeriön selvityksessä 2017 arvioitiin yksityisiä palveluja. Voittoa tekevät yritykset saattavat säästää mm. henkilöstökuluissa siirtämällä keittiö- ja siivoustehtäviä opettajille ja muulle hoito- ja kasvatushenkilöstölle. Lisäksi yksityiset yritykset voivat valita päiväkotiinsa vain 3-6 –vuotiaita, koska yksikkökustannus on heidän osaltaan alhaisempi kuin sitä nuoremmilla lapsilla. Palveluita ei tarjota erityistä hoitoa, kasvatusta ja opetusta tarvitseville lapsille. On tapauksia, että jopa lapsen erityisruokavalio on ollut syy katkaista yksityisen yrittäjän ja perheen välinen hoitosopimus.\nNyt jyrähtää Viron entinen ulkoministeri: ”On häpeä, että hallitus käyttäytyy tällä tavalla Suomea kohtaan”\nSkandaali: Viron sisäministeri muisteli Leninin sanoja ja haukkui Suomen uuden hallituksen\nSDP:n Mäkisalo-Ropponen: Tasa-arvoinen perusopetus edellyttää erityisopetuksen resursseja luokanopettajien tueksi\nEduskunnassa keskustelualoite vammaisten oikeuksien sopimuksesta\nEloranta: Kansallinen lukutaitostrategia tulee tarpeeseen


Myymme luomunaudanlihaa suoraan kuluttajille omasta tilamyymälästä.\nTilamme sijaitsee Hämeenkyrön kunnan Heinijärven kylässä.\nPihvirotuna kasvatamme aberdeen angusta ja alkuperäisrotuna itäsuomenkarjaa (kyyttöä)\nTilamme suoramyyntieläimet rahtiteurastaa Liha-Hietanen ja leikkaa Pirkanmaan Lihapalvelu Oy, Sastamalassa.\nLihatilauksia otetaan vastaan puhelimitse ja sähköpostitse sekä suoraan myymälässä. Tilamyymälämme on avoinna tiistaisin klo 18-20 ja lauantaisin klo 10-13. Myymälä on auki myös sopimuksen mukaan, soita tai lähetä tekstiviesti. Meillä toimii myös kotiinkuljetus.\nTilamme oli osa kruunun sotilasvirkataloa vuoteen 1890 asti, jolloin länsiosa erotettiin omaksi torpaksi Juho Fabian Mäkelän tultua taloon vävyksi. Tilan nimi oli Antila ja se otettiin siinä vaiheessa myös sukunimeksi.\n1930-luvulla valtiolla oli rahat vähissä ja Väinö Antila maksoi etuajassa valtiolle loput tilanlunastuslainasta; näin tila sai täyden itsenäisyyden vuonna 1937. Ruokakuntaan kuului 9 henkilöä, niinpä Väinö teki lisäksi kirvesmiehen töitä ja tunnettiin myös saavintekijänä.\nSodan jälkeen veljekset Matti ja Antti Antila jakoivat tilan siten, että isommalle puolelle (n. 10 ha, josta peltoa alle puolet ja loput metsää, suota ja pusikkoa) jäivät veljesten vanhemmat asumaan ns. syytinkiläisinä. Myös Antti teki rakennustöitä lähikylillä, vaimonsa Aune työllistyi karjan ja neljän lapsen hoidosta. Karjaa oli tuolloin neljä lehmää, sonni, vasikoita, muutama lammas, hevonen, kesäsika ja orrella katonrajassa kanoja.\n1980 oli vetovastuun vaihtovuosi. Aimosta tuli isäntä ja Terttu tuli emännäksi vuoden 1983 alussa. Jatkoimme 14 lehmän pitoa, lisäksi oli sonneja, pääluvun ollessa silloin noin 70. Vuonna 1995 luovuimme sonnien kasvatuksesta, teimme noin 40 lehmälle uuden pihaton ja korjasimme muita rakennuksia seuraavat viisi vuotta ja saimme näin paremmat tilat noin 90-päiselle karjalle. Vuosikymmenien aikana lähinnä peltoalaa on kasvatettu 13 lisämaakaupalla 44 hehtaariin, ja luomusopimuksen teimme vuonna 1996. Lisäksi käytössämme on vuokrapeltoa.\nMaidontuotanto päättyi vuonna 2014 kun nykyinen isäntä, poikamme Johannes, halusi jatkaa tilanpitoa lihakarjankasvatuksella. Niinpä 2014 syyskuussa lähtivät viimeiset lehmät. Itäsuomenkarjaa eli kyyttöjä ostimme vuonna 2011 ja aberdeen anguksia vuonna 2013. Lihantuotanto emolehmiin perustuen sekä viljan, rypsin ja härkäpavun viljely elintarviketeollisuuden tarpeisiin ovat tällä hetkellä tilamme toimeentulo. Metsänhoitoa ei ole koska metsiä on niin vähän, että vain oma tarve.


Kammionsisäiset johtumishäiriöt - Duodecim\nKammiosisäisistä johtumishäiriöistä puhutaan, kun sähköherätteen kulku hidastuu tai estyy Hisin kimpun oikeassa tai vasemmassa haarassa, tai viimeksi mainitun haarakkeissa (ks. «Sydämen sähköinen toiminta»1). Nämä johtumishäiriöt eivät aiheuta hidaslyöntisyyttä, mutta ne voivat enteillä varsinaista eteis-kammiokatkosta. Vaikka haarakatkos useimmiten ei aiheuta mitään oireita, voi sellaisen ilmaantuminen kertoa sydänlihassairauden olemassaolosta tai alkamisesta.\nOikeassa haarakatkoksessa (right bundle branch block, RBBB) herätteen kulku katkeaa Hisin kimpun oikeassa haarassa ja vasemmassa haarakatkoksessa (left bundle branch block, LBBB) sen vasemmassa haarassa. Haarakatkokset muuttavat EKG:n kammioheilahdusta, kun osa kammiolihaksesta aktivoituu hitaasti. Löydös tulee useimmiten ilmi terveystarkastuksen yhteydessä rekisteröidyssä EKG:ssa (kuva «Oikean haarakatkoksen EKG-löydökset»1).\nHaarakatkokset ovat nuorilla harvinaisia, mutta keski-iän jälkeen niitä alkaa ilmaantua etenevästi. Oireettomalla nuorehkolla tai keski-ikäisellä henkilöllä havaittava RBBB on yleensä hyvänlaatuinen. Haarakatkokset voivat olla myös toiminnallisia eli ilmaantua vain kun syketaajuus kasvaa suureksi (aberraatio). Tällöin QRS-heilahdus on rauhallisessa rytmissä kapea. Haarakatkosten haittana on, että ne voivat estää sydämen hapenpuutteen tai akuutin sydäninfarktin näkymisen EKG-rekisteröinnissä, koska kammioheilahdus on valmiiksi poikkeava.\nVasen haarakatkos voi olla merkki alkavasta sydänlihasviasta ja siksi tarvitaan kajoamattomia sydäntutkimuksia mahdollisen sairauden määrittämiseksi (kuva «Vasemman haarakatkoksen EKG-löydökset»2). Haarakatkos voi syntyä sepelvaltimotaudin, sydäninfarktin, kardiomyopatian ja läppävikojen, erityisesti aorttaläppävikojen seurauksena. Akuutin sydäninfarktin aiheuttama vasen haarakatkos merkitsee isoa vauriota sydänlihaksessa ja huonoa ennustetta.\nHaarakatkos voi myös merkitä johtoratojen alkavaa rappeutumista ilman varsinaista sydänsairautta. Pienelle osalle henkilöistä voi vuosien saatossa tulla varsinainen eteis-kammiokatkos, jonka korjaaminen vaatii sydämen tahdistimen asennuksen.\nSydämen vajaatoiminnassa vasen haarakatkos voi vaikeuttaa vasemman kammion pumppaustoimintaa merkittävästi. Tällöin kammion pumppaustoiminta on asynkronista. Tämä havaitaan sydämen kaikukuvauksessa. Pumppaustoimintaa voidaan parantaa vajaatoimintatahdistimella (ks. «Vajaatoimintatahdistin»2).\nSydänsairaus tai johtoratojen itsenäinen rappeutuminen voivat katkaista vasemman etu- tai takahaarakkeen (ks. «Sydämen sähköinen toiminta»1) eli aiheuttaa haarakekatkoksen. Vasemman etuhaarakkeen katkos (left anterior hemiblock, LAHB) on yleisin ja takahaarakkeen katkos (left posterior hemiblock, LPHB) harvinaisin kammionsisäisistä katkoksista. Samat sydänviat aiheuttavat haara- ja haarakekatkokset.\nBifaskikulaarinen katkos tarkoittaa, että henkilöllä on LBBB tai sekä RBBB ja että vasemman etu- tai takahaarakkeen katkos. Trifaskikulaarikatkoksessa myös PQ-aika on pidentynyt. Myös vaihteleva LBBB ja RBBB samalla henkilöllä on trifaskikulaarisen katkoksen ilmenemä.\nBi- ja trifaskikulaarikatkokset (kuva «Trifaskikulaariblokki»3) edeltävät usein täydellistä eteis-kammiokatkosta (ks. «Eteis-kammiojohtumisen häiriöt»3). Tahdistimen asennus on tarpeellinen, jos näihin katkoksiin liittyy tajunnanhäiriön oireita merkkinä ajoittaisesta vaikeammasta katkoksesta.\nArtikkelin tunnus: syd00397 (021.073)